text:
GO THUSA LELAPA | GO GODISA BANA
Tsela ya go Kgalema Ngwana wa Gago wa Mosha
KGWETLHO
Molao wa mo lapeng ke gore difouno tsa selula di timiwe ka 9:00 p.m. kgotsa pele ga foo, mme mo bekeng eno o tshwere morwadio ka makgetlho a mabedi a romela melaetsa ka founo ya selula mo gare ga bosigo. O beetse morwao nako ya gore a fitlhe mo lapeng pele ga 10:00 p.m., mme maabane bosigo—e se lekgetlho la ntlha—o fitlhile morago ga 11:00 p.m.
Gone ke boammaaruri gore ngwana wa gago o tlodile molao. Mme sa ntlha o tshwanetse go itse gore ke ka ntlha yang fa go lebega e kete o nyatsa melao ya gago. Se se itumedisang ke gore le fa a ka lebega a le bodipa, tota a ka tswa a sa nna jalo.
LEBAKA LA GO BO GO DIREGA
Melao e e sa tlhomamang. Basha bangwe ba itlhokomolosa melao go bona gore ke eng se ba ka se dirang ba bo ba sa dirwe sepe. Ka sekai, fa motsadi a rile go tlola molao mongwe go tla nna le ditlamorago tse di rileng, mosha a ka tlola molao oo ka boomo a batla go bona gore a seo se tla diragadiwa. A basha ba ba ntseng jalo ba felela e le diganana tse di padileng? Nnyaa. Ntlha ke gore, basha ba ka nna ba se ka ba latela molao fa batsadi ba sa ba otlhaya jaaka ba rile ba tla ba otlhaya kgotsa fa ba sa tlhalosa melao ka tsela e e utlwalang sentle.
Melao e e gagametseng thata. Batsadi bangwe ba leka go laola basha ba bone ka go ba beela melao e mentsintsi. Fa basha ba tlola melao eo, batsadi ba a galefa ba bo ba tlhoma melao e mengwe gape mo godimo ga eo. Le fa go ntse jalo, gantsi seo se dira fela gore maemo a etegele. Buka ya Parent/Teen Breakthrough ya re: “Fa o leka ka natla go laola mosha, le ene o tla leka ka natla go gana taolo ya gago. Go laola go ka tshwantshiwa le go leka go tshasa botoro e e tsididi mo borothong: seo se dira fela gore borotho bo sasamologe mme go gatelela botoro ga go thuse ka sepe.”
Go kgalema ka tsela e e tshwanetseng go ka thusa. Go “kgalema” go kaya go ruta, mme ga go kaye go utlwisa botlhoko. Ka jalo, o ka ruta ngwana wa gago wa mosha jang go ikobela melao ya gago?
SE O KA SE DIRANG
Itlhalose sentle. Basha ba tshwanetse go bolelelwa gore ke eng se se lebeletsweng mo go bone le gore ditlamorago tsa go se reetse e tla nna eng.—Molaomotheo wa Baebele: Bagalatia 6:7.
Kakantsho: Kwala lenaane la melao ya mo gae. Go tswa foo, ipotse jaana: ‘A ke tlhomile melao e mentsi thata? A e mennye thata? A mengwe ya yone ga e tlhole e tlhokega? A ke tshwanetse go e fetola go ya kafa ngwanake a bontshitseng go nna le maikarabelo ka teng?’
Diragatsa lefoko la gago. Basha ba ka tlhakana tlhogo fa mo bekeng e e fetileng ba ne ba tlogetswe fela morago ga go tlola molao, mme mo bekeng eno ba bo ba otlhaelwa molato o o tshwanang.—Molaomotheo wa Baebele: Mathaio 5:37.
Kakantsho: Leka go dira gore kotlhao ya go tlola molao o o rileng e tsamaisane le se ngwana a se dirileng. Ka sekai, fa mosha a tla morago ga nako e a e beetsweng, kotlhao e e tshwanetseng e ka nna go dira gore a tle pele ga nako e o neng o e mmeetse pele.
Nna tekatekano. Itshupe o le motsadi yo o tekatekano ka go naya ngwana wa gago wa mosha kgololesego e e oketsegileng fa a itshwere sentle.—Molaomotheo wa Baebele: Bafilipi 4:5.
Kakantsho: Tlotla le ngwana wa gago wa mosha ka melao e o e tlhomang. Gape o ka nna wa re a akantshe gore go tlola melao e e rileng go ka tshwanelwa ke kotlhao efe. Go motlhofo gore basha ba ikobele melao e ba thusitseng gore e tlhomiwe.
Bopa botho jwa gagwe. Mokgele wa gago ga se go dira gore ngwana wa gago a ikobele melao fela mme ke go mo thusa go nna le segakolodi se se berekang sentle—bokgoni jwa go itse se se molemo le se se bosula. (Bona lebokoso la “Thusa Ngwana wa Gago go Nna le Dinonofo Tse di Siameng.”)—Molaomotheo wa Baebele: 1 Petere 3:16.
Kakantsho: Batla thuso mo Baebeleng. Ke yone fela e e neelang “kotlhao e e nayang temogo” mme botlhale jwa yone bo ka “naya ba ba se nang maitemogelo botlhale, bo [ka] naya lekau [kgotsa lekgarebe] kitso le bokgoni jwa go akanya.”—Diane 1:1-4.


c: text/html

text:
TORA YA TEBELO SEETEBOSIGO 2014
Tsela e Modimo a Lebang go Goga Motsoko ka Yone
Go itse se a se akanyang go ka go thusa go tlogela go goga motsoko.
Leroborobo le le Aparetseng Lefatshe
Ke eng fa o tswelela go bolaya batho tota le fa go dirilwe maiteko a magolo?
Modimo o Leba Jang go Goga Motsoko?
Baebele ga e bue sepe ka motsoko, re ka itse jang?
A o Kile wa ja Senkgwe sa Botshelo?
Ke ka ntlha yang fa Jesu a ne a re ke ene senkgwe sa botshelo le senkgwe se se tswang kwa legodimong?
Ke na Le Tsholofelo Efe ka Bagologolwane Ba me Ba ba Suleng?
Baebele ya re Modimo o tla tsosa le eleng batho ba ba sa siamang. Goreng a tla dira jalo?
Batho ba le Bararo ba ba Neng ba Batla Boammaaruri mo Lekgolong la bo16 la Dingwaga
—ba Fitlhetse Eng?
Capito, Cellarius le Campanus botlhe ba ne ba dira sengwe se se neng se ba baya mo kotsing mo Kerekeng ya Katoliki le mo go Badiradiphetogo.
Dikarabo Tsa Dipotso Tsa Baebele
A boikaelelo ka lefatshe bo tla fitlhelelwa?
Tse Dingwe
A Modimo ke Ene a Dirang Gore re Boge?
Mongwe le mongwe a ka boga—tota le ba ba amogelwang ke Modimo. Ka ntlha yang?

robotstxt: allowed

filter: keep


text:
New Councillors at Joe Morolong Local Municipality
New Municipal Mayor at the Joe Morolong local municipality Ester Molete.
Joe Morolong local municipality also has a new Municipal Mayor Ester Molete and a new Speaker Mmasara Maneng.The new Councillors at Joe Morolong are as follows : (1) Onkemetse Mokweni (2) Oageng Kaotsane (3) Ikanyeng Ortel (4) Rokoano Shuping (5) Sepalemelo Matshidiso (6) Moitshepi Sephekolo (7) Keboreng Modise (8) Mosadiwapula Molawa (9) Guise Moriri (10) Duduetsang Kubang (11) Phomolo Segaecho (12) Ofopile Moagi (13) Ontlametse Kgopodithata (14) Dimakatso Josop (15) Keetile Teteme.
- Log in to post comments


text:
Ke Eng Fa lo Sa Dirise Sefapaano mo Kobamelong ya Lona?
Batho ba le bantsi ba tsaya sefapaano e le letshwao la Bokeresete. Le fa gone Basupi ba ga Jehofa e le Bakeresete, ga ba dirise sefapaano mo kobamelong ya bone. Ka ntlha yang?
Lengwe la mabaka ke gore Baebele ya re Jesu ga a swela mo sefapaanong, mme o swetse mo koteng. Mo godimo ga moo, Baebele e tlhagisa Bakeresete gore ba ‘tshabe kobamelo ya medingwana,’ mo go rayang gore ba se ka ba dirisa sefapaano mo kobamelong.—1 Bakorintha 10:14; 1 Johane 5:21.
Jesu o ne a bua ntlha eno ya botlhokwa: “Botlhe ba tla itse gore lo barutwa ba me ka seno, fa lo ratana.” (Johane 13:34, 35) Ka go rialo Jesu o ne a bontsha gore lorato lwa go intsha setlhabelo—e seng sefapaano kgotsa setshwantsho sepe fela—ke lone lo lo neng lo tla tlhaola balatedi ba gagwe ba mmatota.


text:
DITSHWANELEGO LE MANANEO
Jaaka yunibesiti ya dikhampase tse di farologaneng, YBB e naya baithuti dilo tse di farologaneng gore ba itlhophele mo go tsone, e leng dithuto le bonno. Dikhampase tseno ka boraro jwa tsone di na le magoro a le 15 a borutegi, ao fa a le mmogo a nang le dikolo di le 50. Magoro mangwe gape a na le ditikatikwe le ditheo tsa dikhoso tse dikhutshwane, mefuta e mengwe ya go tlhabolola dikgono tsa tiro le ditirelo tse di farologaneng tsa mo baaging le tsa kgwebo.
Dikhamnpase
• Khampase ya Mafikeng
• Khampase ya Potchefstroom
• Khampase ya Khutlotharo ya Lekwa
Khampase ya Mafikeng
Khampase eno e na le magoro a le tlhano a borutegi a a nang le dikolo di le 14 le ditikatikwe tse di farologaneng.
Magoro
• Temothuo, Saense le Thekenoloji
• Kgwebo le Botsamaisi
• Thuto
• Disaense Tsa Mekgwa ya Batho le Tsa Loago
• Molao
Khampase ya Potchefstroom
Khampase eno e na le magoro a le robedi a a nang le dikolo le ditikatikwe tse di fetang 30.
Magoro
• Diatshe
• Disaense Tsa Ikonomi le Botsamaisi
• Disaense Tsa Thuto
-
Boenjener e - (Links to the new Setswana PC Faculty of Engineering QUALIFICATIONS & COURSESpage that Luuk creates in Phase 1)
-
-Sekolo sa Boejenere Jwa Dikhemikale - (Links to the new Setswana QUALIFICATIONS & COURSESpage of this school that Luuk creates in Phase 1)
-
-Sekolo sa Boenjenere Jwa Motlakase, Eleketeroniki le Dikhomphiuta - (Links to the new Setswana QUALIFICATIONS & COURSESpage of this school that Luuk creates in Phase 1)
-
-Sekolo sa Boenjenere Jwa go Kheneka - (Links to the new Setswana QUALIFICATIONS & COURSESpage of this school that Luuk creates in Phase 1)
-
-Sekolo sa Morago ga Lekwalo la Boalogane sa Boenjenere Jwa Saense ya Nyutlelia - (Links to the new Setswana QUALIFICATIONS & COURSES page of this school that Luuk creates in Phase 1)
• Disaense Tsa Boitekanelo
• Disaense Tsa Tlhago
• Thutabomodimo
• Molao
Khampase ya Khutlotharo ya Lekwa
Khampase eno e na le magoro a le mabedi a a nang le dikolo di le supa.
Magoro
• Dithuto tsa mekgwa ya batho
• Disaense Tsa Ikonomi le Thekenoloji ya Tshedimosetso


text:
Motsana wa Mookane
Mookane ke motse o o mo kgaolong ya legare mo Botswana. Motse o o sekgele sa dikilomitara di le lekgolo le masome a matlhano go tswa Bokone-botlhaba jwa toropo kgolo Gaborone, e bile motse o o nale dikolo tse di potlana le tse digolwane gammogo le kokelwana. Mookane ke motse o dikaganyeditsweng ke metse e tshwanang le Dibete, Mmaphashalala le Phala Road. Ka ngwaga wa 2001 palo ya batho e ne ele 2,297.
Contents
Mokhanselara o ikuela mo pusong[baakanya | edit source]
Mokhanselara wa Mookane Rre Timothy Mmopi a re o kopa gore puso e bee letlhoko la tsela kwa motseng wa bone kwa pele ka jaana e ka tokafatsa kanamiso ditirelo kwa motseng wa bone.Rre Mmopi o buile mafoko a kwa phuthegong ya Kgotla e e neng e biditswe ke Tona wa botshogo Rre DR Rev John Seakgosing kwa Mookane ka Labobedi.Mokhanselara a re o kopa tona go ema nokeng tona wa dipalamo le ditlhaeletsano Rre Frank Ramsden le Mopalamente wa Mahalapye botlhaba Mmaetsho Botlogile Tshireletso fa ba bua ka letlhoko la tsela eo kwa Palamenteng.O ne a tswelela ka go tlhalosa gore tsela e tlhokafala thata kwa motseng wa bone ka jaana metse e e gaufi e tsaya dithuso le ditlamelo tsedingwe kwa go bone mme tsela e ka khutshwafatsa mosepele o batho ba o tsayang fa ba tla kwa motseng wa bone.A re metse e tshwana le Mmaphashalala, Dovedale le Poloka e tsaya ditlamelo di tshwana le tsa botsogo kwa go bone mme a tlhalosa fa tsela e ka thusa gore batho ba kgone go fefosa dithuso bogolo jang ka motse wa Mookane le one o tsaya ditlamelo kwa Mahalapye.
Mmopi o ne a tswelela ka go tlhalosa fa ditsela tsa motse wa bone di sa siama mme a tlatsa ka gore matshelo a balwetse le bomme ba ba itsholofetseng a mo diphatseng bogolo jang fa go tlhokafala gore molwetse a fefosediwe kwa sepateleng.Tsela ya rona e dikhuti tse di ka nnang tsa tsosetsa bangwe ditlhabi kana tsa gakaletsa balwetse ditlhabi.Mokhanselara o ne a tlhalosa fa go tlhokafala ga sekontere go baya motse wa bone ka fa mosing fa go tla mo dipalamong tsa sechaba ka jaana ba ba nang le keletso ya go simolola kgwebo eo ba felela ba tlogela ka jaana ba sa dire dipoelo tsa sepe ka tsela e felela e senya dipalamo tsa bone.Le fa go ntse jalo Mmopi o ne a kopa tona ya botsogo gore e re nako e itsholelo e tokafalang tsela ya motse wa bone e nne nngwe ya dilo tse di tlaa fiwang maemo a ntlha.
Barutabana ba amogela Kopo[baakanya | edit source]
Barutabana ba dikole tse dikgolwane mo kgaolong potlana ya Mahalapye, ba amogetse kopo ya lephata la thuto ya go ruta baithuti ba dikole tseo morago ga dinako tsa tiro le ka mahelo a beke.Barutabana ba dirile tumelano e mo bekeng e e fetileng, e le tsela nngwe ya go diragatsa kopo ya lephata la thuto ya go ruta bana morago ga dinako tsa tiro le ka mafelo a beke go emisetsa dinako tse bana ba neng ba sa rutwe ka tsone ka ntlha ya ngalo ditiro ya badirelapuso e e neng ya goga dikgwedi tse pedi.Megokgo ya dikole tseo, e e akaretsang mothusa mogokgo wa sekole sa Shoshong Senior Secondary Rre Bremer Mapii, mogokgo wa sekole sa Mookane Community Junior Secondary Rre Solomon Setswe le mogokgo wa sekole sa Sefhare Community Junior Secondary Mme Lesedi Gaotingwe ba re ba dumelane go ruta bana go tloga metsotso e le masome a mararo go tlogela nako ya bone mo tshokologong go tsena metsotso e le masome a mararo go tlogela nako ya botlhano mo maitseboeng.Rre Bremer le Rre Setswe gammogo le Mme Gaotingwe ba re ka ntlha ya tumelano ya barutabana le lephata la thuto, ba na le tsholofelo ya gore baithuti ba mophato wa boraro le wa botlhano ba tlaa kgona go kwala ditlhatlhobo tsa bone ka tshosologo ka jaana ba tlaa bo ba rutilwe le dithuto tse di neng di saletse kwa morago.
Dikgoge tsa kwa ntle[baakanya | edit source]
Dipadi tse dingwe[baakanya | edit source]
Coordinates: 23°41′15″S 26°39′41″E / 23.68750°S 26.66139°E


text:
Motse wa Tsetseng
Tsetseng ke motse yo mo kgaolong ya Kweneng e e mo Botswana. Motse o, o mo Sekakeng sa Kalahari, gotsweng sekgale sa dikhilomethara tse masome mane gotsweng bokone botlhaba jwa motse wa Kang. Mo palong bathong ya ngwaga wa 2001 dipalo di ne dile makgolo a mararo le masome a borobabongwe le botlhano.
Motse o tlhaelelwa ke ditlamelo[baakanya | edit source]
Modulasetilo wa komiti ya ditlhabololo kwa Tsetseng, Mme Direemeng Kgolo, a re motse wa bone o beilwe ka fa mosing mo o ka reng one ga o amiwe ke Tebelopele ya 2016.O ne a ikuela mo mopalamenteng wa kgaolo ya Letlhakeng Bophirima, Rre Filbert Nagafela, fa a ba etetse bosheng.Mme Kgolo a re kgaolo ya bone e e leng ya bofelo mo Kweneng, e tlhaelelwa ke didirisiwa tse dintsi. A re ga go na megala ya ditlhaeletsanyo, a tlatsa ka gore seo se ba paledisa go tshwaragana le Batswana ka bophara.O ne a bo a ikuela gore mopalamente a ba thuse gore megala ya Mascom le Orange e kgone go tshwara ka go nne ga go na sepe gotlhelele se se ba gokaganyang le ba masika le ditsala ntlheng e nngwe ya lefatshe leno.A re lenyora le ba apesitse kobo ka letshoba mo motseng wa bone, a re ga go sepe fela se se lolameng. A re metsi mo motseng ga a ise a ke a nne teng ke ka moo a reng ga a bone fa ba amiwa ke Tebelopele ya 2016 ka ba saletse kwa morago mo go sengwe le sengwe, a tlatsa ka gore ntleng ga metsi ga go na botsogo jo bo itekanetseng.
A re selelo se sengwe ke motlakase ka o seyo mo motseng, a re ka jalo ba tlolwa ke ditlamelo. E rile a araba selelo sa motse, Rre Nagafela a re o tlaa ikopanya le ba ba maleba go tsibogela motse ka tse di tshwanetseng gore le bone ba akole didirisiwa tse di farologanyeng.Mme Kgolo a re go le gantsi puso e ba solofetsa dilo dingwe mme e nne moriti o tsididi go diragatsa ditsholofetso tsa yone.O bile a ngongorega ka mananeo mangwe a puso a a tsenngwang mo namola leuba a re puso e tshwanetse e nne boammaaruri.O ne a ikuela gape ka tsela ya Letlhakeng/Tsetseng, a re ga e a siamela matshelo a bone.A re ba eletsa fa le bone ba ka nna le tsela e e botoka e e ka ba thusang go goroga kwa mafelong a tshwana le Letlhakeng kwa ba bonang ditsompelo teng.Kgosi ya Tsetseng, Rre Matausu Gaothuse, a re ba farafarilwe ke borukutlhi mme ka jalo o kopela motse lepodisi la maemo a magolwane go ba thusa.Rre Nagafela a re go maleba gore motse o fiwe kgotsa o nne le ditlamelo tse di tshwanetseng.
Dikgoge tsa kwa ntle[baakanya | edit source]
Dipadi tse dingwe.[baakanya | edit source]
Template:Kweneng District Coordinates: 23°31′25″S 23°2′31″E / 23.52361°S 23.04194°E


text:
Motse wa Kanye, Botswana
Kanye ke toropo e fitlhelwang mo borwa jwa Botswana. ke kwa go fitlhelwa ntlo kgolo ya ditsamaiso mo kgalong ya Borwa.Kanye o na le ntlo e kgologolo ya ditsamaiso mo Botswana, e tlhamilweng ka ngwaga wa 1853. Ke motse-mogolo wa morafe wa Bangwaketse ba kgosi ya bone e leng Kgosi Malope wa bobedi morwa Seepapitso wa bone. Kanye ke one motse wa mmatota wa morafe wa Bangwaketse, ka moo morafe o ke one o mengwe ya merafe e megolo thata mo Botswana. Motse o tlhagile thata kwa dithabeng tse di mo kgaolong ya borwa jwa Botswana. Motse o o dikaganyeditswe ke Moshupa, Lobatse, Jwaneng gape go tsaya metso e le masome mane le botlhano go kgweetsa o tswa Gaborone, yo o leng toropo kgolo ya Botswana.
Go nnile le Pego ya metsetso e le masome a a robang bobedi ka lolwapa lwa bogosi jwa Bangwaketse kwa Kanye go tloga ka ngwaga wa 2003 go fitlha ka ngwaga wa 2005 ee e biditsweng "Kwa mosasaneng wa ga mma kgosi"
Banni ba gakolotswe go bopagana go tlhabolola motse[baakanya | edit source]
Mothusa tona wa dikgaolo mme Botlogile Tshireletso o gakolotse ba dikomiti tsa ditlhabololo tsa motse wa Kanye go nna seopo sengwe, go dira ka natla go isa ditlhabololo kwa morafeng.Mme Tshireletso o ntshitse kgakololo eo mo phuthegong e a neng a e tshwere le ba dikomiti tsa ditlhabololo tsa motse bosheng go lekodisana ka tse di amang dikomiti tseo, di akaretsa mananeo a tsone, a di a kgonneng le a a padileng ga mmogo le ditharabololo tsa bothata jo.O tlhalositse gore diphuthego di tshwana le tse, di botlhokwa ka, ka tsone ke gone go ka bonwang gore a ditlhabololo di goroga kwa bathong le go bona gore mananeo a tshwana le la Ipelegeng a ntsha maduo a a nang le boleng.
A re dikomiti tsa ditlhabololo tsa motse ke tsone di tsenyang leitlho mo ditlhabololong, a tlhalosa fa lephata la gagwe le tlhophile go nna le phuthego go sekaseka gore ditlhabololo di tsamaya jang le go amogana megopolo le ba ba amegang.O gakolotse baduladitilo ba dikomiti tsa ditlhabololo tsa motse go etelela pele mananeo a Ipelegeng ka kelotlhoko ka ke bone ba itseng dikgwetlho tse di amang mananeo a.O tlhalositse fa ditogamaano tse di beetsweng fa thoko ka ntlha ya letlhoko la madi, di beilwe leitlho gore fa itsholelo e tokafala di bo di dirwa mme a re ba tlaa tsaya dikgakololo tsa VDC tsia ka dinako tsotlhe.O rotloeditse ba dikomiti tsa ditlhabololo go nna ba fana sebaka, ba ntsha megopolo mme e sekasekiwe gore maduo a tle a bonale.Mme Tshireletso o kopile ba VDC go fokotsa dikoloto tsa bahirisi ba matlo ka go dira ditumalano le batho pele ga ba tsena mo matlong ka go netefatsa gore ba duela leng le gone go netefatsa gore madi a a phuthwa pele ga kgwedi e felela ruri.
O rotloeditse ba dikomiti ka go farologana go fa batho maele a go itirela go leka go nyeletsa lehuma a re ba seka ba lebagana le go thapa batho mo Ipelegeng le go ba phakisa fela.Moeteledipele wa komiti e tona ya ditlhabololo tsa motse Rre Patson Motswagae, o ne a lekodisa mothusa tona ka maikaelelo a bone a go nna le melelwane ya bone e e ba farologanyang le ya sepolotiki gore ba kgone go itebaganya le ditlhabololo.O kopile mothusa tona go tsibogela letlhoko la dikomiti tsa gagwe a tlhalosa fa di lebalwa fa go dirwa tshekatsheko ya madi.E re dikgang di eme jalo, Rre Kagiso Moleti o tlhalositse fa ditlhabololo di dirwa ka botlhale e seng ka thutego mme a kopa dikomiti go tlhagafala go itirela.Batsena phuthego ba ne ba supa matshwenyego mabapi le go sa dirisaneng sentle ga bone le ba boipelego.Ba kopile mothusa tona go bona gore ba ka golaganya dikomiti jang le maphata a mangwe a puso gore ba kgone go ntsha maduo.Fa a araba, mothusa tona o ne a tlhalosa fa go tlaa sekasekwa sebaka se komiti e se tsayang gore e tle e ntshe maduo.O supile fa go tlaa tsibogelwa dingongora dipe tse di amang ba boipelego ka a supa fa di golela pele.O kgothaditse dikomiti tsa ditlhabololo tsa motse, makhanselara,dikgosi,le badiri ba boipelego go dira mmogo.
Dipadi tse dingwe.[baakanya | edit source]
- ↑ "Kanye, Botswana Page". Falling Rain Genomics, Inc. http://www.fallingrain.com/world/BC/0/Kanye.html. Retrieved 2009-12-27.
- ↑ Central Statistics Office (2008-02-07) [2001], Distribution of population by sex by villages and their associated localities: 2001 population and h, Gaborone, Botswana, http://www.cso.gov.bw/index.php?option=com_content&task=view&id=150, retrieved 2009-12-27
- ↑ Botswana Telecommunications Authority (2009-09-11), "Botswana (country code +267)" (DOC), National Numbering Plans (International Telecommunication Union), archived from the original on 2009-12-27, http://www.webcitation.org/5mKyF8Dce, retrieved 2009-12-27
Bangwe ba ba itsegeng ba Bangwaketse ba tswa Kanye[baakanya | edit source]
- Quett Masire - Tautona ya pele ya Botswana
- Kgosi Seepapitso wa bone- Moemedi wa lefatshe la Botswana ko lefatshing la China e bile e le moeteledi-pele wa Ntlo ya Dikgosi
- Rre Archibald Mogwe - tona wa mafatshe a sele
- Rre Kentse Nchi Rammidi- Mopalamente wa kgaolo ya Kanye Bokone gape le mothusa-tona wa dikgaolo le metse
- Rre Morulaganyi Kgasa- mokwadi wa Thanodi ya Setswana
Template:Capitals of Districts of Botswana
Template:Botswana largest cities
[[Category: Mafelo a a nang le batho ba bantsi mo Botswana]]


text:
TSOGANG! FERIKGONG 2014
Web Site e e Tlhomologileng
A o ka rata go tlhaloganya Baebele botoka kgotsa go tokafatsa botshelo jwa lelapa la gago? A o mosha yo o tlhokang kgakololo? Web site ya rona ya semolao e na le kgakololo e e lebaneng mongwe le mongwe.
Web Site e e Tlhomologileng
Itlwaelanye le web site ya rona mme o bone kafa wena le lelapa la gago lo ka solegelwang molemo ka gone ke botlhale jo bo sa felelweng ke nako jo bo mo Baebeleng.
Ditiragalo Tsa Lefatshe
E bua ka: ditshwanelo tsa bana mo dinageng tsa Afrika tse di kwa borwa jwa Sahara, go boifa go kgerisiwa mo Internet kwa Italy le go oketsega ga basha ba ba sa batleng go tlhatlosiwa mo ditirong kwa Japane.
Moithuti wa Ditshedi Tse Dinnyennye o Tlhalosa Tumelo ya Gagwe
Tsela e e neng e sa lebelelwa e dikhemikale tse di mo diseleng di raraaneng ka yone e ne ya dira gore Feng-Ling Yang, moitsesaense wa kwa Taiwan, a se tlhole a dumela gore ditshedi di iphetogetse ka botsone go nna tse dingwe. Ka ntlha yang?
Tsela ya go Emelana le Kgatelelo ya Dithaka
Kgatelelo ya dithaka e ka dira gore batho ba ba siameng ba dire dilo tse di bosula. Ke eng se o tshwanetseng go se itse ka yone, mme o ka emelana le yone jang?
Popo
Baebele e bua ka “malatsi” a le marataro a Modimo a bopileng ditshedi ka one. A e ne e le malatsi a diura di le 24?
Go Etela Italy
Italy e itsege ka hisitori ya yone, bontle le batho ba yone ba ba ratang batho. Utlwa mo go oketsegileng ka naga eno le tiro ya Basupi ba ga Jehofa koo.
Bokgoni Jwa Segokgo Jwa go Dira Sekgomaretsi
Bobi jwa segokgo bo a nonofa fa go tlhokega gape ga bo nonofe fa go sa tlhokege. Utlwa gore jang mme ka ntlha yang.


text:
Hunhukwe
Hunhukwe ke motsana yo o bonwang kwa borwa jwa lefatshe la Botswana. E na le baagi ba le 431 (2001).Motse yo o busiwa ke kgosi a nale mothusi wa gagwe.Ke motse wa palo potlana ka jalo ditlhabololo ga di ise di tlisediwe gaufi le batho.Bonsti bo fiwa dithuso tse ba di tlhokang go tsweng kwa motseng wa Hukuntsi.Ditirelo di tshwana tsa go tsena dikolo ga bana bogolo jang tse di kgolwane,le tse dingwe fela jalo ka kakaretso.
This is an excerpt from the article Hunhukwe from the Wikipedia free encyclopedia. A list of authors is available at Wikipedia.


text:
Ditsela Tsa go Bona Boitumelo mo Lelapeng
Go Dirisana le Batsadi ba Molekane wa Gago
Jenny * a re: Mmaagwe Ryan o ne a sa tlhabiwe ke ditlhong go mpolelela kafa a sa nthateng ka gone. Mme fa re ne re etetse batsadi ba me, le bone ba ne ba dira se se tshwanang. Tota e bile ga ke ise ke tsamaye ke bone batsadi ba me ba bifela ope fela ka tsela eo! Go ne go se motlhofo go etela batsadi ba rona.
Ryan a re: Mmè o ne a sa akanye gore go na le motho yo o siametseng bana ba gagwe, ka jalo go tloga fela kwa tshimologong o ne a bontsha gore ga a rate Jenny. Le batsadi ba ga Jenny ba ne ba dira se se tshwanang, ba ne ba nna ba ntshwayatshwaya diphoso. Bothata e ne e le gore fa dilo tseno tsotlhe di sena go direga, nna le Jenny re ne re leka go femela batsadi ba rona re bo re tshwayatshwayana diphoso.
GO SA dirisane sentle le batsadi ba molekane wa gago e ka nna selo se badirametlae ba dirang metlae ka sone, mme ga go sepe se se tshegisang ka kgang eno. Mosadi mongwe wa kwa India, e bong Reena a re: “Matsalaake o ne a itshunya nko mo lenyalong la rona ka dingwaga di le dintsi. Gantsi ke ne ke galefela mogatsake ka gonne ke ne nka se galefele mmaagwe. Ka metlha go ne go lebega e kete o ne a tshwanetse go tlhopha fa gare ga go nna monna yo o molemo le go nna morwa yo o molemo.”
Ke eng fa batsadi bangwe ba itshunya nko mo matshelong a bana ba bone ba ba nyetsweng? Jenny yo go builweng ka ene pelenyana, o akantsha se e ka tswang e le lebaka. A re: “Go ka nna thata mo go bone go akanya gore motho yo mosha e bile a se na maitemogelo a ka kgona go tlhokomela morwaabone kgotsa morwadiabone.” Dilip, monna wa ga Reena o tlhalosa lebaka le lengwe. A re: “Batsadi ba ba neng ba tlamela ngwana wa bone le go itima dilo dingwe ka ntlha ya gagwe ba ka ikutlwa ba kgaoganngwa le ene. Gape ba ka tswa ba tshwenyegile thata ka gore morwaabone kgotsa morwadiabone ga a ise a gole sentle go dira gore lenyalo la gagwe le atlege.”
Go bua boammaaruri, ka dinako tse dingwe bana ke bone ba letlang batsadi ba bone gore ba itshunye nko mo lenyalong la bone. Ka sekai, akanya ka Michael le Leanne, banyalani ba kwa Australia. Michael a re: “Leanne o tswa mo lelapeng le le atamalaneng thata le mo go lone mongwe le mongwe a buang fela a gololesegile. Ka jalo, fa re sena go nyalana, o ne a tle a bue le rraagwe ka ditshwetso tse e neng e le nna le ene fela re neng re tshwanetse go di dira. Rraagwe o ne a na le kgakololo e e molemo, le fa go ntse jalo ke ne ke utlwisiwa botlhoko ke gore o ne a bua le ene e seng le nna!”
Go bonala sentle gore go dirisana le batsadi ba molekane wa gago go ka baka mathata mo lenyalong. A go ntse fela jalo ka wena? Molekane wa gago o dirisana jang le batsadi ba gago mme wena o dirisana jang le batsadi ba gagwe? Ela tlhoko dikgwetlho tse pedi tse di ka nnang gone le se o ka se dirang ka tsone.
KGWETLHO 1:
Molekane wa gago o lebega a atamalane thata le batsadi ba gagwe. Monna mongwe wa kwa Spain yo o bidiwang Luis a re: “Mogatsake o ne a ikutlwa e kete e ne e tla bo e se go ikanyega fa re ne re ka nna kgakala le batsadi ba gagwe.” O oketsa jaana: “Fa morwaarona a sena go tsholwa, batsadi ba me ba ne ba eta letsatsi le letsatsi mo ba neng ba tlogela mogatsake a gateletswe mo maikutlong. Seno se ne se dira gore re nne le dikgotlhang tse di sa feleng.”
Dintlha:
Fa Baebele e tlhalosa thulaganyo ya lenyalo ya re ‘monna o tla tlogela rraagwe le mmaagwe mme o tla ngaparela mosadi wa gagwe mme ba tla nna nama e le nngwe.’ (Genesise 2:24) Go nna “nama e le nngwe” ga go kaye fela go nna mmogo. Tota seno se kaya gore monna le mosadi ba nna le lelapa le lesha—le le tlang pele ga malapa a ba tsholetsweng kwa go one. (1 Bakorintha 11:3) Gone ke boammaaruri gore monna le mosadi ba sa ntse ba tshwanetse go tlotla batsadi ba bone, mme gantsi seo se kaya gore ba ba tlhokomele. (Baefeso 6:2) Mme go tweng fa tsela e molekane wa gago a tlhokomelang batsadi ba gagwe ka yone e dira gore o ikutlwe o tlhokomologilwe kgotsa o sa ratwe?
Se o ka se dirang:
Leba boemo ka tsela e e siameng. A molekane wa gago o atamalane thata le batsadi ba gagwe kgotsa a ke fela gore wena ga o na kamano e e ntseng jalo le batsadi ba gago? Fa e le gore go jalo, tsela e o godisitsweng ka yone e ka ama jang tsela e o lebang boemo joo ka yone? A e ka tswa e le gore o a fufega?—Diane 14:30; 1 Bakorintha 13:4; Bagalatia 5:26.
Go tlhokega gore o itlhatlhobe ka boikanyegi gore o kgone go araba dipotso tseno. Mme gone go botlhokwa gore o dire jalo. Boammaaruri ke gore, fa e le gore ka metlha wena le molekane wa gago lo tlhola lo lwa ka kgang ya batsadi ba lona, tota bothata bo mo lenyalong la lona—e seng mo batsading ba lona.
Mathata a le mantsi a lenyalo a nna gone ka gonne banyalani ga ba lebe dilo ka tsela e e tshwanang kgo. A o ka leka go leba dilo ka tsela e molekane wa gago a di lebang ka yone? (Bafilipi 2:4; 4:5) Seno ke se monna mongwe wa kwa Mexico yo o bidiwang Adrián a ileng a se dira. A re: “Mogatsake o godiseditswe mo lelapeng le le se nang lorato, ka jalo ke ne ke tila go atamalana thata le batsadi ba gagwe. Kgabagare ke ne ka gana go kopana le bone ka dingwaga tse dintsi. Seno se ne sa baka mathata mo lenyalong la rona ka gonne mogatsake o ne a sa ntse a batla go atamalana thata le lelapa la gaabo, segolobogolo mmaagwe.”
Fa nako e ntse e tsamaya, Adrián o ne a simolola go leba dilo ka tekatekano. A re: “Tota le fa ke itse gore fa mogatsake a ikopanya le batsadi ba gagwe seo se mo ama ka tsela e e sa siamang mo maikutlong, go sa kopane le bone gotlhelele le gone go ka baka mathata. Ke dira sotlhe se nka se kgonang go leka go boa ke nna le kamano e e molemo le batsadi ba mogatsake le go e boloka e ntse e le teng.” *
LEKA SENO: Wena le molekane wa gago kwalang mo pampiring gore ke eng se lo akanyang gore se lo tshwenya thata ka batsadi ba molekane wa gago. Fa go kgonega simolola ka gore “Ke akanya gore . . . ” Morago ga moo, naya molekane wa gago pampiri e o kwadileng mo go yone mme le ene a go neye ya gagwe. Dirisanang mmogo go batla ditsela tsa go rarabolola dilo tse di lo tshwenyang.
KGWETLHO 2:
Batsadi ba molekane wa gago ba itshunya nko mo lenyalong la lona, ba lo naya kgakololo lo sa ba kopa. Mosadi mongwe wa kwa Kazakhstan yo o bidiwang Nelya a re: “Dingwaga tsa ntlha tse supa tsa lenyalo la rona re di feditse re nna le ba gaabo monna wa me. Re ne re aga re ganetsana ka kgang ya go godisa bana le ka dikgang tse di jaaka tsela e ke apayang ka yone le e ke phepafatsang ka yone. Ke ne ka bua le mogatsake le matsale ka gone, mme seo se ne sa baka dikgotlhang tse di sa feleng!”
Dintlha:
Fa o tsena mo lenyalong, batsadi ba gago ga ba tlhole ba go laola. Go na le moo, Baebele ya re “tlhogo ya monna mongwe le mongwe ke Keresete; mosadi le ene tlhogo ya gagwe ke monna”—ke gore monna wa gagwe. (1 Bakorintha 11:3) Le fa go ntse jalo, fela jaaka go umakilwe pelenyana, monna le mosadi ba tshwanetse go tlotla batsadi ba bone. Tota e bile, Diane 23:22 e re bolelela jaana: “Reetsa rrago yo o dirileng gore o tsholwe, mme o se ka wa nyatsa mmago fela ka gonne a tsofetse.” Mme go tweng fa batsadi ba gago—kgotsa ba molekane wa gago—ba sa tseye tsia ntlha ya gore monna ke tlhogo ya lelapa mme ba leka go gatelela gore dilo di dirwe ka tsela ya bone?
Se o ka se dirang:
Ka moya o o siameng leka go tlhaloganya lebaka la go bo ba itshunya nko mo lenyalong la lona. Ryan yo o umakilweng kwa godimo a re: “Mo maemong mangwe batsadi ba tlhoka go itse gore bana ba bone ba sa ntse ba ba tsaya ba le botlhokwa mo matshelong a bone. Batsadi ba ka tswa ba sa itshunye nko ka boomo mo lenyalong la lona mme lo ka rarabolola bothata joo ka go dirisa kgakololo ya Baebele ya gore lo ‘tswelele lo itshokelana e bile lo itshwarelana lo gololesegile fa mongwe a na le lebaka la go ngongorega ka yo mongwe.’ (Bakolosa 3:13) Mme gone go tweng fa batsadi ba molekane wa gago ba itshunya nko thata jaana mo e leng gore seo se feleletsa se baka dikgotlhang fa gare ga gago le molekane wa gago?
Banyalani bangwe ba kgonne go beela batsadi ba bone melelwane e e siameng. Seno ga se reye gore o ba beele melelwane eo o bua le bone ka tsela e e bontshang lenyatso. * Gantsi seo se tlhoka fela gore o ba bontshe ka ditiro tsa gago gore molekane wa gago ke ene a tlang pele mo botshelong jwa gago. Ka sekai, monna mongwe wa kwa Japane yo o bidiwang Masayuki a re: “Tota le fa batsadi ba gago ba go gakolola ka sengwe, o se ka wa dumalana fela le bone ka yone nako eo. Se lebale gore o aga lelapa le lesha. Ka jalo pele o dira tshwetso bua pele le molekane wa gago o utlwe gore ene o ikutlwa jang ka kgakololo eo.”
LEKA SENO: Tlotla le molekane wa gago gore ke dilo dife tse batsadi ba lona ba itshunyang nko mo go tsone tse di dirang gore lo nne le dikgotlhang mo lenyalong la lona. Kwalang melelwane e lo ka e tlhomelang batsadi ba lona le kafa lo ka e latelang ka teng mme lo sa ntse lo bontsha gore lo a ba tlotla.
O ka tila dikgotlhang di le dintsi le batsadi ba molekane wa gago ka go leka go tlhaloganya maitlhomo a bone le gore o se ka wa di letla gore di bake dikomang magareng ga gago le molekane wa gago. Jenny o bua jaana ka kgang eno: “Ka dinako tse dingwe fa nna le mogatsake re bua ka batsadi ba rona re ne re tseega maikutlo, mme re ne re lemoga sentle gore re utlwisana botlhoko thata fa re ka bua ka makoa a batsadi ba rona. Le fa go ntse jalo, kgabagare re ne ra ithuta go kgaotsa go utlwisana botlhoko ka go bua ka makoa a batsadi ba rona go na le moo re ne re rarabolola bothata jo bo leng gone. Ka ntlha ya seo, nna le mogatsake re ile ra atamalana fela thata.”
^ ser. 3 Maina a fetotswe.
^ ser. 14 Gone ke boammaaruri gore fa batsadi ba itshwara ka tsela e e sa siamang—segolobogolo fa ba tswelela ka seo, ba sa ikwatlhaye—dikamano tsa lelapa di ka senyega tota e bile maloko a lelapa a ka se atamalane thata.—1 Bakorintha 5:11.
^ ser. 19 Ka dinako tse dingwe o ka nna wa tshwanelwa ke go bulela batsadi ba gago kgotsa ba molekane wa gago mafatlha. Fa o tlhoka go dira jalo, dira seo ka tlotlo le ka bonolo.—Diane 15:1; Baefeso 4:2; Bakolosa 3:12.
IPOTSE JAANA . . .
- Ke dinonofo dife tse di molemo tse batsadi ba molekane wa me ba nang le tsone?
- Nka tlotla jang batsadi ba me mme ke sa itlhokomolose molekane wa me?


text:
A Basupi ba ga Jehofa ba Dumela mo Tesetamenteng e Kgologolo?
Ee. Basupi ba ga Jehofa ba dumela gore Baebele yotlhe e ‘tlhotlheleditswe ke Modimo e bile e tswela mosola.’ (2 Timotheo 3:16) Seo se akaretsa Dikwalo tse di itsegeng e le Tesetamente e Kgologolo le Tesetamente e Ntšha. Gantsi Basupi ba ga Jehofa ba bitsa dikarolo tseno tsa Baebele Dikwalo Tsa Sehebera le Dikwalo Tsa Bokeresete Tsa Segerika. Ka go dira jalo, re tila go naya batho kgopolo ya gore dikarolo dingwe tsa Baebele di siilwe ke nako kgotsa ga di botlhokwa.
Ke ka ntlha yang fa Bakeresete ba tlhoka Tesetamente e Kgologolo le Tesetamente e Ntšha?
Modimo o ne a tlhotlheletsa moaposetoloi wa Mokeresete e bong Paulo go kwala jaana: “Dilo tsotlhe tse di neng tsa kwalwa go sa le pele di ne tsa kwalelwa go re laya.” (Baroma 15:4) Ka jalo go na le tshedimosetso ya botlhokwa thata mo Dikwalong Tsa Sehebera e e ka re solegelang molemo. E akaretsa dipego tsa dilo tse di diregileng le kgakololo e e mosola.
Dipego tsa dilo tse di diregileng. Dikwalo Tsa Sehebera di na le pego e e tlhalosang ka popo le gore go tlile jang gore batho ba leofe. Kwantle ga tshedimosetso eo, re ne re ka se bone dikarabo tse di kgotsofatsang tsa dipotso tse di jaaka gore: Re tswa kae? Ke ka ntlha yang fa batho ba swa? (Genesise 2:7, 17) Mo godimo ga moo, Dikwalo Tsa Sehebera di tlhalosa kafa Jehofa Modimo a neng a dirisana ka gone le batho ba ba neng ba lebana le maemo a a itumedisang le a a thata a a tshwanang le a re lebanang le one.
—Jakobe 5: 17.
Kgakololo e e mosola. Dibuka tsa Diane le Moreri, tse e leng karolo ya Dikwalo Tsa Sehebera, di na le botlhale jo bo sa felelweng ke nako jo bo ka re solegelang molemo mo botshelong. Di naya kgakololo malebana le kafa batho ba ka itumelelang botshelo jwa lelapa ka gone (Diane 15:17), kafa ba ka nnang tekatekano ka gone mo dikgannyeng tsa tiro (Diane 10:4; Moreri 4:6), le kafa basha ba ka itumelelang bosha jwa bone ka gone (Moreri 11:9–
12:1).
Mo godimo ga moo, re ka solegelwa molemo ke go ithuta Molao wa ga Moshe o o mo go Torah (dibuka tsa ntlha tse tlhano tsa Baebele). Le fa Bakeresete ba se ka fa tlase ga Molao oo, o na le melaometheo ya botlhokwa e e ka re thusang go tshela botshelo jo bo itumedisang.


text:
Ke Eng fa lo Bidiwa Basupi ba ga Jehofa?
Jehofa ke leina le Modimo a iphileng lone mme le fitlhelwa mo Baebeleng. (Ekesodo 6:3; Pesalema 83:18) Mosupi ke motho yo o bolelelang ba bangwe dikgopolo kgotsa boammaaruri jo a tlhatswegileng pelo ka jone.
Ka gone, leina la rona e leng Basupi ba ga Jehofa le re tlhalosa re le setlhopha sa Bakeresete ba ba bolelelang ba bangwe boammaaruri kaga Jehofa, Mmopi wa dilo tsotlhe. (Tshenolo 4:11) Re neela batho ba bangwe bosupi ka tsela e re tshelang ka yone le ka go ba itsise dilo tse re ithutileng tsone mo Baebeleng.—Isaia 43:10-12; 1 Petere 2:12.


text:
Buka ya Tshenolo—E Kaya Eng?
Karabo ya Baebele
Leina la Segerika la buka ya Baebele ya Tshenolo e leng A·po·ka′ly·psis (apokalipisi) le kaya “Go Senola” kgotsa “Go Sirolola.” Leina leno le tlhalosa bokao jwa Tshenolo—go senola dilo tse di ntseng di fitlhegile le go sirolola ditiragalo tse di neng di tla direga lobaka lo loleele e sena go kwalwa. Bontsi jwa boporofeti jwa yone ga bo ise bo diragadiwe.
Dintlha tsa buka ya Tshenolo
Matseno.—Tshenolo 1:1-9.
Melaetsa ya ga Jesu e e yang kwa diphuthegong tse supa.—Tshenolo 1:10–3:22.
Ponatshegelo ya Modimo a le mo setulong sa gagwe sa bogosi kwa legodimong.—Tshenolo 4:1-11.
Motseletsele wa diponatshegelo, e nngwe e lebisa kwa go e e latelang:
Dikano tse supa.—Tshenolo 5:1–8:6.
Diterompeta tse supa, tse tharo tsa bofelo di itsise ka mahutsana a mararo.—Tshenolo 8:7–14:20.
Megopo e le supa, e nngwe le nngwe ya yone e nang le petso e e tshwantshetsang katlholo ya Modimo e e tlelang lefatshe.—Tshenolo 15:1–16:21.
Diponatshegelo tsa go senngwa ga baba ba Modimo.—Tshenolo 17:1–20:10.
Diponatshegelo tsa masego a Modimo a tla a tlisang mo lefatsheng le kwa legodimong.—Tshenolo 20:11–22:5.
-
Konelo.—Tshenolo 22:6-21.
Ditsela tsa go tlhaloganya buka ya Tshenolo
Se e se kayang se a itumedisa, ga se tshose e bile ga se boifise batho ba ba direlang Modimo. Le fa batho ba le bantsi ba amanya lefoko “apokalipisi” le tshenyego e kgolo, buka ya Tshenolo yone e simolola le go konela ka gore ba ba e balang, ba e tlhaloganya le go dirisa molaetsa wa yone ba tla itumelela go dira jalo.—Tshenolo 1:3; 22:7.
Tshenolo e dirisa “ditshupo” kgotsa matshwao a a sa tshwanelang go tsewa jaaka a ntse.—Tshenolo 1:1.
Bontsi jwa matshwao le dilo tsa konokono tse di mo bukeng ya Tshenolo go builwe ka tsone pelenyana mo Baebeleng:
Jehofa—“Modimo wa boammaaruri kwa magodimong” le Mmopi wa dilo tsotlhe.—Duteronome 4:39; Pesalema 103:19; Tshenolo 4:11; 15:3.
Jesu Keresete—“Kwana ya Modimo.”—Johane 1:29; Tshenolo 5:6; 14:1.
Satane Diabolo—mmaba wa Modimo.—Genesise 3:14, 15; Johane 8:44; Tshenolo 12:9.
Babelona o Mogolo—jaaka Babelona wa bogologolo (Babele), ke mmaba wa ga Jehofa Modimo le batho ba gagwe e bile maaka a madumedi a tswa mo go ene.—Genesise 11:2-9; Isaia 13:1, 11; Tshenolo 17:4-6; 18:4, 20.
“Lewatle”—batho ba ba boikepo ba ba ganetsang Modimo.—Isaia 57:20; Tshenolo 13:1; 21:1.
Dilo tse di tsamaisanang le tse di neng di dirisiwa mo kobamelong ya Modimo kwa motlaaganeng wa bogologolo—tse di akaretsang letlole la kgolagano, lewatle la sekagalase (mogotšwana wa botlhatswetso), dipone, go fisiwa ga maswalo le sebeso sa ditshupelo.—Ekesodo 25:10, 17, 18; 40:24-32; Tshenolo 4:5, 6; 5:8; 8:3; 11:19.
Dibatana tsa naga—tse di tshwantshetsang dipuso tsa batho.—Daniele 7:1-8, 17-26; Tshenolo 13:2, 11; 17:3.
Dipalo tse di dirisitsweng ka tsela ya tshwantshetso.—Tshenolo 1:20; 8:13; 13:18; 21:16.
-
Diponatshegelo di direga mo “letsatsing la Morena” le le simolotseng fa Bogosi jwa Modimo bo tlhomiwa ka 1914 mme Jesu a simolola go busa e le Kgosi. (Tshenolo 1:10) Ka jalo, re ka solofela gore dintlha tsa konokono tsa Tshenolo di tla diragadiwa mo motlheng wa rona.
E le gore re tlhaloganye buka ya Tshenolo, re tshwanetse go dira se se tshwanang le se re se dirang fa re batla go tlhaloganya dikarolo tse dingwe tsa Baebele, jaaka go kopa botlhale jo bo tswang kwa Modimong le thuso ya batho ba ba setseng ba e tlhaloganya.—Ditiro 8:26-39; Jakobe 1:5.


text:
BASHA BA BOTSA JAANA
Popo Kgotsa Thutotlhagelelo?—Karolo 1: Goreng o Tshwanetse go Dumela mo Modimong?
Popo kgotsa thutotlhagelelo?
A o dumela gore Modimo o bopile dilo tsotlhe? Fa go le jalo, ga se wena fela; basha ba le bantsi (le bagolo) le bone ba dumela jalo. Mme batho ba bangwe ba re botshelo le lobopo di itlhagetse fela
A o ne o itse? Batho ba ba dumelang dithuto tseno ka bobedi ba bonako go bua gore ke eng se ba se dumelang mme ba sa itse mabaka a go bo ba se dumela.
Batho ba bangwe ba dumela gore dilo di bopilwe ka gonne ba rutilwe jalo kwa kerekeng.
Batho ba le bantsi ba dumela gore dilo di itlhagetse fela ka gonne ba rutilwe jalo kwa sekolong.
Motseletsele ono wa ditlhogo o tla go thusa go nonotsha le go tlhalosa se o se dumelang ka popo. Le fa go ntse jalo, o tshwanetse go ipotsa potso eno ya botlhokwa:
Goreng ke dumela mo Modimong?
Goreng potso eno e le botlhokwa? Ka gonne Baebele e go kgothaletsa gore o dirise tlhaloganyo, ‘maatla a gago a go akanya.’ (Baroma 12:1) Seno se raya gore fa o dumela mo Modimong seo ga se a tshwanela go ikaega fela ka
maikutlo (Ke akanya gore go tshwanetse ga bo go na le mongwe yo o maatla)
go tlhotlhelediwa ke ba bangwe (Ke tshela le batho ba ba ratang bodumedi)
kgatelelo (Batsadi ba me ba ne ba mpateletsa go dumela mo Modimong—go seng jalo . . .)
Go na le moo, o tshwanetse go tlhatswega pelo gore Modimo o teng o bo o nne le mabaka a a utlwalang a go dumela seo.
Ka jalo, ke eng se se go tlhatswang pelo gore Modimo o teng? Dintlha tsa go itshekatsheka tsa setlhogo sa “Goreng ke Dumela mo Modimong?” di tla nonotsha tumelo ya gago. Gape o tla fitlhela go thusa go sekaseka kafa basha ba bangwe ba ileng ba araba potso eo ka gone.
“Fa ke le mo tlelaseng ke reeditse morutabana a tlhalosa gore mebele ya rona e bereka jang, ke lemoga gore ruri Modimo o teng. Karolo nngwe le nngwe ya mmele, tota le e nnye thata, e na le tiro ya yone, mme gantsi ditiro tseno di direga re sa lemoge. Ruri mmele wa motho o a gakgamatsa!”
—Teresa.
“Fa ke bona moago o o goletseng kwa godimo, sekepe kgotsa koloi, ke ipotsa gore, ‘Ke mang yo o di dirileng?’ Ka sekai, motho o tshwanetse a bo a le botlhale tota gore a dire koloi, ka gonne koloi e na le dikarolo tse dintsi tse dinnye tse di tshwanetseng go dira sentle gore e bereke sentle. Jaanong fa e le gore dikoloi di dirilwe ke mongwe, go ntse jalo le ka rona batho.”
—Richard.
“Fa o lemoga gore batho ba ba botlhale thata ba tsere makgolokgolo a dingwaga go tlhaloganya lemmenyana fela ka lobopo, ruri ga go utlwale go akanya gore lobopo loo lo itlhagetse fela!”
—Karen.
“Fa ke ntse ke ithuta saense, thutotlhagelelo e nna diphirimisi fela. Ka sekai, ke ile ka akanya ka tsela e dilo tsa tlholego di diregang ka yone le tsela e rona batho re farologanang le diphologolo ka yone, go akaretsa go batla go itse gore re bomang, re tswa kae le gore re ya kae. Thutotlhagelelo e tlhalosa dilo tseno tsotlhe go ya kafa diphologolo di itshwarang ka gone mme ga e ise e kgone go tlhalosa lebaka la go bo batho ba farologane le diphologolo. Ke akanya gore motho o tshwanetse go tsaya matsapa a magolo tota gore a dumele thutotlhagelelo go na le go dumela mo Mmoping.”
—Anthony.
Go tlhalosa se ke se dumelang
Go tweng fa bana ba o tsenang tlelase le bone ba go sotla ka go bo o dumela selo se o sa se boneng? Go tweng fa ba re saense e na le “bosupi” jwa gore ditshedi di iphetogetse ka botsone go nna tse dingwe?
Sa ntlha, tlhatswega pelo ka se o se dumelang. O se ka wa tshoga kgotsa wa tlhabiwa ke ditlhong. (Baroma 1:
Ga o nosi; batho ba le bantsi ba sa ntse ba dumela mo Modimong. Ba akaretsa batho ba ba botlhale, ba ba rutegileng. Ka sekai, go na le baitsesaense ba ba dumelang gore Modimo o teng.
Fa batho ba re ga ba dumele mo Modimong, ka dinako dingwe tota ba a bo ba raya gore ga ba tlhaloganye Modimo. Go na le go ntsha mabaka a a utlwalang a se ba se dumelang, ba botsa dipotso tse di jaaka, “Fa e le gore Modimo o teng, goreng a letlelela pogo?” Tota se ba se dirang ke go dira gore kgang eno ya botlhokwa e nne kgang ya maikutlo.
Batho ba na le “se ba se tlhokang semoyeng.” (Mathaio 5:3) Seno se akaretsa go dumela mo Modimong. Ka jalo fa mongwe a re Modimo ga a yo, motho yoo
—e seng wena —o tshwanetse go tlhalosa lebaka la go bo a dumela seo. —Baroma 1:18-20.
Ruri go dumela mo Modimong go a utlwala. Go dumalana le ntlha ya gore botshelo ga bo ka ke jwa itlhagela fela. Ga go na bosupi jo bo tshegetsang kgang ya gore botshelo bo itlhagetse fela.
Mme gone, o ka reng fa mongwe a batla mabaka a go bo o dumela mo Modimong? Akanyetsa dikarabo tseno di le mmalwa.
Fa mongwe a re: “Batho ba ba sa rutegang ke bone fela ba ba dumelang mo Modimong.”
O ka re: “A o dumela kgang eo e e sa utlwaleng? Nna ga ke e dumele. Tota e bile, mo patlisisong nngwe e mo go yone baitsesaense ba feta 1 600 ba ba tswang mo diyunibesithing tse di farologaneng tsa maemo a a kwa godimo ba neng ba nna le seabe mo go yone, nngwetharong ya bone e ne ya bua fa e dumela gore Modimo o teng. * A o ka re ga ba a rutega fela ka gonne ba dumela mo Modimong?”
Fa mongwe a re: “Fa e le gore tota Modimo o teng, goreng go na le pogo e kana kana mo lefatsheng?”
O ka re: “Gongwe o raya gore ga o tlhaloganye gore Modimo o dira dilo jang—kgotsa mo kgannyeng eno, go lebega Modimo a sa dire sepe. A go ntse jalo? [Mo letle gore a arabe.] Ke bone karabo e e kgotsofatsang ya go bo pogo e le kana kana. Mme o tshwanetse go sekaseka dithuto di le mmalwa tsa Baebele gore o kgone go e tlhaloganya. A o ka rata go itse mo go oketsegileng?”
Setlhogo se se latelang mo motseletseleng ono se tla tlhalosa lebaka la go bo thutotlhagelelo e se na mabaka a a utlwalang a a tlhalosang lebaka la go bo re tshela.
^ ser. 32 Kgatiso: Social Science Research Council, “Religion and Spirituality Among University Scientists,” ya ga Elaine Howard Ecklund, February 5, 2007.


text:
Thuto 9
O ka Dira Jang Gore Lelapa la Gago le Itumele?
1. Ke ka ntlha yang fa lenyalo le le botlhokwa gore lelapa le itumele?
Dikgang tse di itumedisang di tswa kwa go Jehofa, Modimo yo o itumetseng, yo o batlang gore malapa a itumele. (1 Timotheo 1:11) Ke ene mosimolodi wa lenyalo. Go nyalana semolao go botlhokwa ka gonne go dira gore go nne le legae le le sireletsegileng le bana ba ka golelang mo go lone.
Modimo o leba lenyalo jang? O batla gore e nne kgolagano ya leruri fa gare ga monna le mosadi. Bakeresete ba tshwanetse go tlotla melao ya naga ya bone e e amanang le go kwadisiwa ga manyalo. (Luke 2:1, 4, 5) Jehofa o batla gore banna le basadi ba ba mo lenyalong ba ikanyege, mongwe mo go yo mongwe. (Bahebera 13:4) O tlhoile tlhalo. (Malaki 2:16) Mme gone o letla Bakeresete gore ba ka tlhala le go nyala gape fa molekane wa bone a dirile boaka.—Bala Mathaio 19:3-6, 9.
2. Monna le mosadi ba ba nyalaneng ba tshwanetse go tshwarana jang?
Jehofa o bopile monna le mosadi gore ba thusane mo lenyalong. (Genesise 2:18) E re ka monna e le tlhogo ya lelapa, ke ene yo o nang le maikarabelo a magolo a go tlamela lelapa la gagwe ka dilo tse ba di tlhokang le go ba ruta ka Modimo. O tshwanetse go bontsha mosadi wa gagwe lorato lwa go intsha setlhabelo. Banna le basadi ba ba nyalaneng ba tshwanetse go ratana le go tlotlana. E re ka boobabedi ba sa itekanela, ba tshwanetse go ithuta go itshwarelana, e leng se se tla ba tlisetsang boitumelo mo lenyalong la bone.—Bala Baefeso 4:31, 32; 5:22-25, 33; 1 Petere 3:7.
3. A o tshwanetse go tlogela molekane wa gago fa lo na le mathata mo lenyalong?
Fa lo nna le mathata mo lenyalong, loobabedi lo tshwanetse go lwela go tshwarana ka lorato. (1 Bakorintha 13:4, 5) Lefoko la Modimo ga le kgothaletse banyalani go kgaogana gonne ba batla go rarabolola mathata a a tlwaelegileng mo lenyalong.—Bala 1 Bakorintha 7:10-13.
4. Bana, ke eng se Modimo a lo batlelang sone?
Jehofa o batla gore lo itumele. O lo naya kgakololo e e molemolemo ya kafa lo ka itumelelang bosha jwa lona ka gone. O batla gore lo solegelwe molemo ke botlhale le maitemogelo a batsadi ba lona ba nang le one. (Bakolosa 3:20) Gape Jehofa o batla gore lo nne le boipelo jo bo nnang gone ka gonne lo direla Mmopi wa lona le Morwawe.—Bala Moreri 11:9–12:1; Mathaio 19:13-15; 21:15, 16.
5. Batsadi, bana ba lona ba ka bona jang boitumelo?
Lo tshwanetse go dira ka natla go tlamela bana ba lona ka dijo, bonno le diaparo. (1 Timotheo 5:8) Mme gone, gore bana ba gago ba itumele, o tshwanetse go ba ruta go rata Modimo le go ithuta ka ene. (Baefeso 6:4) Sekao sa gago sa go bontsha gore o rata Modimo se ka tlhotlheletsa dipelo tsa bana ba gago. Fa kgakololo e o ba nayang yone e theilwe mo Lefokong la Modimo, e ka tlhotlheletsa bana ba gago go dira dilo ka tsela e e siameng.—Bala Duteronome 6:4-7; Diane 22:6.
Bana ba gago ba tla thusega fa o ba kgothatsa le go ba akgola. Gape ba tlhoka kgalemelo le kotlhao. Thapiso eo e ba sireletsa gore ba se ka ba wela mo boitshwarong jo bo tla ba amogang boitumelo. (Diane 22:15) Le fa go ntse jalo, kotlhao ga e a tshwanela go nna makgwakgwa kgotsa setlhogo.—Bala Bakolosa 3:21.
Basupi ba ga Jehofa ba gatisitse dibuka di le mmalwa tse di diretsweng go thusa batsadi le bana. Dibuka tseno di theilwe mo Baebeleng.—Bala Pesalema 19:7, 11.


text:
Diporojeke Tsa Kwa Wallkill le Warwick di a Tswelela
Diporojeke tse pedi tsa botlhokwa tsa kago tsa Basupi ba ga Jehofa kwa United States di tsweletse ka ntlha ya tiro ya bonatla ya baithaopi ba mo nageng eno yotlhe.
Wallkill, New York: Mo moagong ono go nna Basupi ba feta 1 600 e bile ke lefelo le go gatisiwang dikgatiso tsa Basupi ba ga Jehofa ba kwa United States mo go lone. Badiri ba ba agang
Mo dinageng tse dintsi go akaretsa kwa Brazil, Jeremane le kwa Mexico, Basupi ba ga Jehofa ba na le mafelo a botsamaisi a a itsegeng e le diofisi tsa makala. Kwa United States, dikago tsa Basupi ba ga Jehofa di akaretsa lefelo la thuto la kwa Patterson, New York le diofisi tse di kwa Brooklyn, New York. Fa tiro ya go oketsa dikago e fela, Wallkill e tla nna nngwe ya dikago tse dikgolo thata tse di dirisiwang ke Basupi ba ga Jehofa mo lefatsheng lotlhe.
Warwick, New York: Kago eno e tla nna ntlokgolo e ntšha ya lefatshe lotlhe ya Basupi ba ga Jehofa. Dikago tse di neng di sa nniwe di ne tsa tlosiwa. Basupi ba bone setsha se se kwa Tuxedo, New York, se se bokgakala jwa dikilometara di le 10 go tswa mono, gore se dirisediwe go tsenya metšhini le dilwana tsa go aga. Balaodi ba lefelo leno ba neilwe ditlankana tsa porojeke eno tse di amanang le setsha. Fa polane e sena go saenwa, re tla kopa tetla ya go aga. Gone jaanong, ntlokgolo ya Basupi ba ga Jehofa e tla tswelela e le kwa Brooklyn, New York.


text:
O Leba Jang Baebele?
A o ka re . . .
e kwadilwe ka botlhale jwa motho?
ke buka ya dinaane le ditlhamane?
ke Lefoko la Modimo?
SE BAEBELE E SE RUTANG
“Lokwalo lotlhe lo tlhotlheleditswe ke Modimo.”—2 Timotheo 3:16, Thanolo ya Lefatshe le Lesha.
KAFA SEO SE KA RE SOLEGELANG MOLEMO KA GONE
Re bona dikarabo tse di kgotsofatsang tsa dipotso tse di botlhokwa mo botshelong.—Diane 2:1-5.
Re bona kaelo e re ka e ikanyang ya botshelo jwa letsatsi le letsatsi.—Pesalema 119:105.
Re nna le tsholofelo ya mmatota ka isagwe.—Baroma 15:4.
A TOTA RE KA DUMELA SE BAEBELE E SE RUTANG?
Ee, ka ntlha ya mabaka a ka nna mararo:
Go dumalana ga yone. Baebele e kwadilwe ka lobaka lwa dingwaga di le 1 600 ke batho ba ka nna 40. Ba le bantsi ba bone ga ba a ka ba kopana. Le fa go ntse jalo, buka eno yotlhe e a dumalana e bile e na le setlhogo se le sengwe!
Hisitori e e ikanyegang. Gantsi baitsehisitori ba lefatshe ga ba kwale ka makoa a batho ba neng ba na le one. Go farologana le seo, bakwadi ba Baebele ba ne ba kwala ba sa fitlhe sepe ka makoa a bone le a ditšhaba tsa bone.—2 Ditiragalo 36:15, 16; Pesalema 51:1-4.
Boporofeti jo bo ka ikanngwang. Baebele e ne ya bolelela pele ka go senngwa ga motse wa bogologolo wa Babelona dingwaga di ka nna 200 pele ga seo se direga. (Isaia 13:17-22) Ga e a ka ya tlhalosa fela tsela e Babelona e neng e tla fenngwa ka yone, mme gape e ne ya umaka le leina la motho yo o neng a tla e fenya!—Isaia 45:1-3.
Boporofeti jo bongwe jo bontsi jwa Baebele le jone bo ne jwa diragadiwa ka botlalo. Ruri seo ke sone se re neng re ka se solofela ka Lefoko la Modimo!—2 Petere 1:21.
SE O KA AKANYANG KA SONE
Lefoko la Modimo le ka tokafatsa botshelo jwa gago jang?
Baebele e araba potso eo mo go ISAIA 48:17, 18 le mo go 2 TIMOTHEO 3:16, 17.


text:
Diphuthego Tsa Lona di Rulagantswe Jang?
Setlhopha sa bagolwane se tlhokomela phuthego nngwe le nngwe. Diphuthego di ka nna 20 di bopa potologo mme dipotologo di ka nna 10 di kopanngwa go nna kgaolo. Nako le nako diphuthego di etelwa ke bagolwane ba ba etang, ba ba bidiwang balebedi ba potologo le balebedi ba kgaolo.
Setlhopha se se Laolang se se dirilweng ka Basupi ba ba nang le lobaka lo loleele mo phuthegong, ba gone jaanong ba direlang kwa diofising tsa ntlokgolo ya Basupi ba ga Jehofa kwa Brooklyn, New York, ba naya diphuthego dikgakololo le ditaelo tse di theilweng mo Baebeleng.—Ditiro 15:23-29; 1 Timotheo 3:1-7.


text:
Mogoditshane
(This page's format needs to be reviewed. You can help by editing it.)
Mogoditshane ke motse o o fithelwang mo Kgaolong ya kweneng mo Botswana.Mo palo bathong ya ngwaga wa 2010 dipalo di godile fela thata mme se se baka gore ditlamelo di atlamele batho bogautshwane.Banni ba motse yo bontsi jwa bone ke Bakwena go tswa kwa kgaolong ya Kgaolo ya Kweneng ke motse yo o gaufi le motsemogolo wa Botswana Gaborone.Bontsi jwa banni ba motse o ba berekela kwa toropokgolo Gaborone.
Contents
Setlhopha sa Mogoditshane sa kgwele ya dinao[baakanya | edit source]
Sethopha sa kgwele ya dinao ya Mogoditshane ke Mogoditshane_Fighters.Se kile sa tshameka le ditlhopha ka mefutla ya tsone mo Botswana mme gape se kile sa tshameka mo dikgaisanong tsa Mascom_Premier_League le ntswa se ile sa seke sa dira bontle le morago sa gogelwa ntle.Gompieno se tsamekela kwa dikgaisanong tse di kwa tlase mme di sala morago tsa Mascom Premier League[1].Mo bo leng teng jwa sone se santse se kile sa gapa dietsele di le mmalwa.
Ba ngongoregetse kabo ya lefatshe[baakanya | edit source]
Batho ba Tsolamosese kwa Mogoditshane ba ntshitse matshwenyego tebang le kabo ya lefatshe mo kgaolong eo.Ba rotse maikutlo mo phuthegong ya kgotla ya mopalamente wa bone Rre Patrick Masimolole bosheng.Ba re lekgotla la kaboditsha la Mogoditshane ga le a ba rerisa ka peo ya ditsha kwa Tsolamosese.Ba re lefatshe le a rekisiswa, e bile ditsha tsa batho di fokodiwa ke bagolwane ba lekgotla la kaboditsha ntle le therisano e e tshwanetseng, mme selo seno se bakile dikgotlhang mo baagisaning ka jaana ditsha dingwe di pagama tsa ba bangwe Mongwe wa banni Rre Pule, o tlhalositse fa dingwaga di se kae tse di fetileng go ne ga dirwa tumalano ya gore ba ba beilweng ba tlaa tshwanela go duela tuelo e potlana.A re go ne go dumalanwe gape gore tsela ya go duela e tlaa dumalanwa gore ba kgone go tshegetsa ditsha tsa bone.
Le fa go ntse jalo ditumalano ga di diragale, ka jaanong ba tewa gore ba duele madi a mantsi gore ba neelwe ditlankana tsa ditsha.A re ditsha tse di sa tlhabololwang tse di neng di neetswe banni ga di a tlhabololwa ka jalo di nna maiphitlho a dirukutlhi, a tla a re dikgang tsa go nna jalo ditshwanetse go tsenngwa leitlho go tila gore banni ba tlhokofadiwe.Rre Pule o boletse gape gore ofisi ya kabo ditsha e tshwanetse go fefosa go baya ditsha, gore batho ba age. Mme Juliet Moumakwa o ne a dumalana le Rre Pule a re lekgotla la kaboditsha le mo gakolotse gore a se ka a nama a tlhabolotse setsha sa gagwe ka o filwe setsha se go lebegang se le fa go rulaganyeditsweng go aga tsela teng.Mme Moumakwa a re o ne a emetse ofisi ya kaboditsha dingwagangwaga go mo rebola gore a age.Mongwe wa batho ba koo Rre Quite Ndope, o akgoletse Rre Masimolole go bo a bone go tlhokega go tla go bua ka kgang e ya lefatshe, e ope a se keng a ba fa sebaka sa go bua ka yone[2].
Banni ga ba na go thubelwa matlo[baakanya | edit source]
Mopalamente wa Mogoditshane a re puso e boetse morago kgang ya go thubela banni bangwe ba go tweng ke bo maipayafela matlo.Rre Patrick Masimolole o boleletse jalo banni ba dikgotlana tsa Khudiring, Nkoyaphiri le Tlapalanoga jaaka a ne a buisa diphuthego tsa kgotla.A re tona wa lephata la ditsha le matlo o solofeditse fa ba tlaa iketla pele ka kgang eo mme e tlaa sekwasekwa. O boletse fa a ne a dira maiteko go kwalela tona yoo go kopela banni bao maitshwarelo ka kgang eo ka jaana e ne le ene e sa mo jese diwelang.Rre Masimolole o ne gape a itsise banni fa kokelwana ya Tsolamosese e fedile e bile e setse e filwe le mookamedi. A re dilotlele tsa kago eo e e nenag le phaposi ya pelage di tlaa fiwa ba khansele ya Kweneng mme e tla dirisisiwa mo bogaufing.A re kopile eo e filwe gape koloi e e rwalang balwetsi mme a kopa morafe go dirisanya le ba meste e e gaufi sentle fa ba tsile go kopa dithuso kwa kokelong eo ka e le ya Batswana botlhe.
Banni ba ne ba lekodisiwa gape fa kago ya sekole se segolwane le yone e tlaa simolodisiwa mo bogaufing ka jaana go emetse rakonteraka go fudugela kwa setshang. Kago eo e en e tshwanetse go simolola ngogola mme ga nna le tiego ka jaana puso e ene e tshwanela go buisanya le beng ba ditsha s di amegang.Rre Masimolole a re tego e en ya bakwa gape ke gore setsha se se neng se beilwe se ne se le sennye mme ba tshwanela ke go kopa gore se okediwe.O boletse fa puso e ntshitse madi a P500 million go aga sekole seo e bile maikaelelo e el gore ngwaga o o tlang a simolola se bo se ka amogela baithuti ba ntlha.O ne a ba lekodisa gape fa tsela ya mela e merataro e e ralalang motse e tlaa dirwa mme a roltoesta banni go ipaakanyetse go tsenya ditala le gone go ya go rekisetsa bao ba ba tlaa hirwang dijo gore le bone ba kgone go itshetsa.Rre Masimolole o en ba itsisie gape fa puso e e dumalane gore Mogoditshane a dirwe kgaolo potlana a tlhalosa fa jaanong banni ba tlaa akola ditlamelo bogaufi[3].
Dipadi tse dingwe[baakanya | edit source]
Dikgoge tse dingwe[baakanya | edit source]
Mogoditshane Mascom_Premier_League Mogoditshane_Fighters


text:
BASHA BA BOTSA JAANA
Goreng Ke se Na Ditsala?
O mo Internet, o lebile ditshwantsho tsa phathi nngwe ya bosheng. Ditsala tsotlhe tsa gago di teng e bile go lebega ba ja monate tota. Mme go tlhaela sengwe. Tota e bile, go tlhaela mongwe
O ipotsa jaana: ‘Kante ke eng nna ke sa lalediwa?’
Go kgatlhegela go itse dilo go felela ka mahutsana. O ikutlwa e kete ba go tlhanogetse! E kete botsala jwa gago bo phutlhama jaaka ntlo ya mantlwane e e lotsatsa e e agilweng ka mabokose. O fekeediwa ke maikutlo a go jewa ke bodutu o bo o ipotsa gore, ‘Goreng ke se na ditsala?’
Dipotso ka bodutu
Boammaaruri kgotsa Maaka
Fa o na le ditsala tse dintsi, le ka motlha o ka se jewe ke bodutu.
Fa o ka dirisa mafelo a go ikgolaganya le batho ka Internet, o ka se tlhole o jewa ke bodutu.
Fa o romela melaetsa e mentsi ka founu ya selula, le ka motlha o ka se jewe ke bodutu.
Fa o direla ba bangwe dilo, le ka motlha o ka se jewe ke bodutu.
Karabo ya dipotso tseno tsotlhe tse nnè ke maaka.
Ka ntlha yang?
Boammaaruri ka botsala le bodutu
Go nna le ditsala tse dintsi ga go tlhomamise gore o ka se tsoge o jelwe ke bodutu.
“Ke rata ditsala tsa me, mme ka dinako tse dingwe ke akanya gore bone ga ba na sepe le nna. O ikutlwa o jewa ke bodutu thata fa o dikologilwe ke ditsala tse o di ratang mme go lebega tsone di sa go rate kgotsa di sa go tlhoke.”—Anne.
Go dirisa mafelo a go ikgolaganya le batho ka Internet ga go tlhomamise gore le ka motlha o ka se jewe ke bodutu.
“Batho bangwe ba kokoanya ditsala fela jaaka batho ba ba ratang go kokoanya ditshwantsho tse di kgabisang. Mme go nna le ditshwantsho tse dintsintsi go ka se dire gore motho a ikutlwe a ratiwa. Fa o se na ditsala tsa mmatota, ditsala tsa gago tsa mo Internet di tshwana fela le ditshwantsho tse di kgabisitseng.”—Elaine.
Go romela melaetsa e mentsintsi ga go tlhomamise gore o ka se tsamaye o jewa ke bodutu.
“Ka dinako tse dingwe fa o jewa ke bodutu o nnela go tlhola founu ya gago go bona gore a go na le tsala e e go romeletseng molaetsa. Mme fa o setse o jewa ke bodutu o bo o lemoga gore ga go ope yo o lekileng go ikgolaganya le wena, seo se ka dira gore o jewe ke bodutu le go feta!”—Serena.
Go direla ba bangwe dilo ga go tlhomamise gore o ka se tsamaye o jewa ke bodutu.
“Ka metlha ke leka go nna pelotshweu mo ditsaleng tsa me, mme ke lemogile gore bone ga ba ntshware ka tsela eo. Ga se gore ke ikwatlhaela go ba bontsha bopelotshweu, mme go utlwisa botlhoko gore bone ga ba ke ba nna pelotshweu mo go nna.”
—Richard.
Ntlha ya botlhokwa: Tota bodutu ke kgang ya mogopolo. Lekgarebe lengwe le le bidiwang Jeanette la re: “Bo tswa mo teng ga motho, e seng mo bathong ba bangwe.”
O ka dira eng fa o ikutlwa o se na ditsala e bile o jewa ke bodutu?
Ditsela tsa go fenya bodutu
Tokafatsa go itshepa.
“Bodutu bo ka bakwa ke go ipelaela. Go thata go nna botsalano le go amogela batho ba ba batlang go nna ditsala tsa gago fa o sa ikutlwe o tshwanelwa ke go kgatlhegelwa ke motho ope.”—Jeanette.
Baebele ya re: “O rate moagelani wa gago jaaka o ithata.” (Bagalatia 5:14) E le gore re nne le ditsala tse di siameng, re tshwanetse go ipona re le botlhokwa ka selekanyo se se rileng
Tila go ikutlwela botlhoko.
“Bodutu bo tshwana le motlhaba o o totomelang. Fa o ntse o nwelelela mo go one, go nna thata go tswa. Fa o nnela go akanya kafa o jewang ke bodutu ka gone, go ise go ye kae, o tla bo o le motho yo o bodutu e bile go se na ope yo o batlang go nna le wena.”—Erin.
Baebele ya re: “Lorato . . . ga lo ipatlele melemo ya lone fela.” (1 Bakorintha 13:4, 5) Boammaaruri ke gore, fa re akanya ka rona fela, ga re tlhole re utlwela ba bangwe botlhoko jaaka pele mme ka jalo ga go motlhofo gore re nne le ditsala. (2 Bakorintha 12:15) Ga go nnete e e fetang eno: Fa katlego ya gago e ikaegile ka se ba bangwe ba se dirang, ruri o tla palelwa! Ka jalo, tota mafoko a a jaaka “Ga go na ope yo o ntlholang” le “Ga go na ope yo o ntaletsang” a dira gore batho ba bangwe e nne bone ba laolang boitumelo jwa gago. A ga se go ba fa taolo e e feteletseng?
O se ka wa tsalana le mongwe le mongwe fela.
“Batho ba ba jewang ke bodutu ba batla go ratiwa, mme seo se ka dira gore ba felele ba sa tlhole ba kgathala gore ba ratiwa ke mang. Ba batla fela go ratiwa. Mme batho bangwe ba ka dira gore o ikutlwe o ratiwa go tswa foo ba bo ba go ja ntsoma. Go tswa foo o tla jewa ke bodutu le go feta.”—Brianne.
Baebele ya re: “Yo o tsamayang le batho ba ba botlhale o tla nna botlhale, mme yo o dirisanang le dimatla dilo ga di na go mo tsamaela sentle.” (Diane 13:20) Motho yo o suleng ke tlala, a ka ja sengwe le sengwe fela. Ka tsela e e tshwanang, batho ba ba se nang ditsala ba ka batla ditsala le mo bathong ba ba sa siamang. Ba ka nna ba bo ba wela mo diatleng tsa batho ba ba jang ntsoma, ba akanya gore botsala jo bo ntseng jalo bo siame le gore ba se ka ba solofela sepe se se botoka.
Konelo: Mongwe le mongwe o a tle a jewe ke bodutu; ke fela gore ba bangwe ba jewa ke bodutu go feta ba bangwe. Mme le fa bodutu e ka nna boikutlo jo bo utlwisang botlhoko thata, se se salang ke gore ke boikutlo fela. Gantsi re nna le maikutlo a a rileng morago ga go akanya, mme re ka kgona go laola dikakanyo tsa rona.
Lebelela dilo tse tota batho ba bangwe ba ka kgonang go di dira. Jeanette, yo o nopotsweng pelenyana, a re: “Ga se mongwe le mongwe yo o tla tswelelang a le tsala ya gago e kgolo, mme o tla bona batho ba ba amegang ka wena. Mme go amega go lekane. Ke gone go thusang gore o se ka wa jewa ke bodutu.”
A o tlhoka thuso e e oketsegileng? Bala “ Go Fenya Poifo ka Botsala.” Itseele le khopi ya PDF ya “Go Fenya Bodutu.”


text:
A Modimo ke Ene a Dirang Gore re Boge?
Karabo ya Baebele
Baebele e araba e sa potapote e re nnyaa! Go boga e ne e se karolo ya boikaelelo jwa ga Jehofa Modimo ka batho. Le fa go ntse jalo, banyalani ba ntlha ba ne ba tsuologela puso ya Modimo, ba tlhopha go ipeela melao ya se se siameng le se se sa siamang. Ba ne ba furalela Modimo mme ba utlwa manokonoko a gone.
Gompieno re utlwa ditlamorago tsa tshwetso ya bone e e sa siamang. Mme Modimo ga se ene a simolotseng go boga ga batho.
Baebele ya re: “
Fa mongwe a le mo tekong, a a se ka a re: ‘Ke lekwa ke Modimo.’ Gonne Modimo ga a ka ke a lekwa ka dilo tse di bosula le gone ene ka boene ga a leke ope.” (Jakobe 1:13) Pogo e ka wela mongwe le mongwe—tota le bone batho ba ba amogelwang ke Modimo.


text:
Phuthego ya Botswana Movement for Democracy
Botswana Movement for Democracy (BMD ) ke phuthego e ntsha ya sepolotiki mo Botswana. E similodisitswe ka ngwaga wa 2010 ke mapalamente gape le mapolotiki mangwe ba ba ikgaotseng go tsweng mo phuthegong e e busang ya Botswana Democratic Party ka go tlhoka kutlwisisanyo le Ian Khama, moeteledipele wa BDP gape e le tautona wa Botswana. E ne e le yone phuthego ya ntlha go kgaogana le BDP, e e saleng e busa Botswana a tsaya boipuso ka ngwaga wa 1966. Moeteledipele wa yone ke Gomolemo Motswaledi, yo o tlhophilweng ka Motsheganong a tlola ga bedi,ngwaga wa 2011 ka nako ya fa phuthego e simolodisiwa. Botsalo Ntuane, yo eleng mopalamente wa kgaolo ya Gaborone bophirima le borwa gape e le moeteledipele kwa palamenteng, o ne a tlhopiwa go nna mothusa tautona wa phuthego eo. Sydney Pilane, yo o ntseng a direla a le mo ofising ya ditogamano le botsalano jwa batho e sale e simolodisiwa, o ne a latlhegelwa ke tlhopho mo go tautona wa puthego ebong Motswaledi.
This is an excerpt from the article Phuthego ya Botswana Movement for Democracy from the Wikipedia free encyclopedia. A list of authors is available at Wikipedia.
Other languages


text:
Toropo ya Ramokgwebana
Template:Unreferenced stub Ramokgwebana ke toropo e e mo kgaolong ya bokonebotlhaba jwa Botswana, go bapa le molelwane wa kwa botlhaba. Mo ntlheng e nngwe go motse wa Plumtree mo, Zimbabwe. Toropo e e ikaegile fa bokopanelong jwa seporo gare ga Francistown gape le Bulawayo mo, Zimbabwe.Letso la batho ba ba tlholegang kwa toropong e ke bakalaka bangwe ke matebele a saleng a sitse mo Botswana ka nako ya dintlwa tsa bogologolo.Puo e e buiwang ke batho ke Setebele,Sekalaka le Setswana..
This is an excerpt from the article Toropo ya Ramokgwebana from the Wikipedia free encyclopedia. A list of authors is available at Wikipedia.


text:
Motse wa Kanye, Botswana
Kanye ke toropo e fitlhelwang mo borwa jwa Botswana. ke kwa go fitlhelwa ntlo kgolo ya ditsamaiso mo kgalong ya Borwa.Kanye o na le ntlo e kgologolo ya ditsamaiso mo Botswana, e tlhamilweng ka ngwaga wa 1853. Ke motse-mogolo wa morafe wa Bangwaketse ba kgosi ya bone e leng Kgosi Malope wa bobedi morwa Seepapitso wa bone. Kanye ke one motse wa mmatota wa morafe wa Bangwaketse, ka moo morafe o ke one o mengwe ya merafe e megolo thata mo Botswana. Motse o tlhagile thata kwa dithabeng tse di mo kgaolong ya borwa jwa Botswana. Motse o o dikaganyeditswe ke Moshupa, Lobatse, Jwaneng gape go tsaya metso e le masome mane le botlhano go kgweetsa o tswa Gaborone, yo o leng toropo kgolo ya Botswana.
Go nnile le Pego ya metsetso e le masome a a robang bobedi ka lolwapa lwa bogosi jwa Bangwaketse kwa Kanye go tloga ka ngwaga wa 2003 go fitlha ka ngwaga wa 2005 ee e biditsweng "Kwa mosasaneng wa ga mma kgosi"
Go nnile le Pego ya metsetso e le masome a a robang bobedi ka lolwapa lwa bogosi jwa Bangwaketse kwa Kanye go tloga ka ngwaga wa 2003 go fitlha ka ngwaga wa 2005 ee e biditsweng "Kwa mosasaneng wa ga mma kgosi"
This is an excerpt from the article Motse wa Kanye, Botswana from the Wikipedia free encyclopedia. A list of authors is available at Wikipedia.


text:
August 2012/13
Access PDF version [PDF] 95 kb
Bukana go ya ka karolo 14 ya Molao wa Tlhatloso ya Phitlhelelo ya Tshedimosetso (PAIA) ya 2000 (Molao 2 wa 2000)
- Pulamadibogo
- Maikarabelo a GCIS
2.1 Dikarolo tsa GCIS
2.2 Tlhaloso e e tseneletseng ka ga ditiro tsa tsone
2.3 Sebopego sa botsamaisi jwa GCIS
- Dintlha tsa kgolagano tsa Motlhankedi wa Tshedimosetso
- Kaedi ya Khomišene ya Ditshwanelo tsa Botho ya Aforika Borwa malebana le go dirisa Molao
- Direkoto
5.1 Tlhaloso ya dikarolo tseo GCIS e tshotseng direkoto mo go tsona
5.2 Direkoto tseo ka tlhamalalo di leng teng go kwa GCIS
- Tsamaiso ya kopo
- Ditharabololo tse di leng teng go ya ka melao kgotsa go retelelwa ke go tsaya dikgato
- Dituelo tse di rebotsweng
- Diforomo tse di kailweng malebana le phitlhelelo ya rekoto ya setheo sa setšhaba
1. Pulamadibogo
Molao wa Tlhatloso ya Phitlhelelo ya Tshedimosetso wa 2000 (Molao wa bo 2 ka ngwaga wa 2000) o kaya gore setheo sengwe le sengwe se tshwanetse go tlhopha Motlhankedi wa Tshedimosetso le Motlatsa Motlhankedi wa Tshedimosetso kgotsa Batlatsa Motlhankedi wa Tshedimosetso ba ba yang go rwala maikarabelo a go rulaganya dikopo mabapi le phitlhelelo ya tshedimosetso, le go thusa bakopi go dira dikopo tsa bone.
Bukana e, e dirilwe jaaka kaedi tebang le ka fao maloko a setšhaba a ka fitlhelelang tshedimosetso e e tshotsweng ke ba Mokgwa wa Puso wa Tlhaeletsano le Tshedimosetso (GCIS). E tlhalosa tshedimosetso e o ka e bonang gotswa mo lefapheng le gore o ka e fitlhelela jang. Bukana e tsenya tirisong tshwanelo ya phitlhelelo ya tshedimosetso, e e tlhagelelang mo Molaotheong wa Rephaboliki ya Aforika Borwa wa 1996.
Ntle le direkoto, tseo gape di bediwang difaele, bukana e e na gape le dintlha tsa kgolagano tsa Motlhankedi wa Tshedimosetso le tsa Motlatsa Motlhankedi wa Tshedimosetso.
2. Maikarabelo a GCIS
Maikarabelomagolo ya GCIS ke go abelana ka boeteledipele jwa ditogamaano mo ditlhaeletsanong tsa puso le go gokaganya mokgwa wa ditlhaeletsano tsa puso o o netefatsang gore setšhaba se sedimosetswa ka ga dipholisi, maano le manaane a puso.
Ponelopele: Kubo ya tlhaeletsano e e gaisang mo pusong.
Maikaelelo: Go abelana ka ditirelo tsa seporofešenale, go tlhoma le go tlhotlheletsa tsamaisano ya selekano mo go diragatseng mokgwa wa puso wa tlhaeletsano le go kganna momagano ya melaetsa ya puso le go iketetsapele mo go tlhalosetseng setšhaba ka ga dipholisi, maano, manaane, le diphitlhelelo tsa puso.
2.1 DIKAROLO TSA GCIS
GCIS e bopegile ka tsela eo e leng gore e tshwanetse go fitlhelela maikarabelo ya yone jaaka e tlhalositswe fa godimo. E na le dikarolo kgotsa dikgaolo tsa bokaedibogolo di le 15:
2.1.1 Ditlhagiso le Dirala
2.1.2 Bophasalatsi le Boabi
2.1.3 Pholisi le Bobatlisisi
2.1.4 Ditirelo tsa Matlole, tsa Thulaganyo ya Taolo ya Tlamelo ya Ditirelo go akaretsa le tsa Tlaleletso
2.1.5 Botsamaisi jwa Badiredi
2.1.6 Botsamaisi jwa Tshedimosetso le Thekenoloji
2.1.7 Botsamaisi jwa Dithoto le Dikago
2.1.8 Kantoro ya Ditogamaano le Botsamaisi jwa Manaane
2.1.9 Bokatise le Tlhabololo
2.1.10 Botlhokomedi jwa Ngatana: Lekala la Ikonomi le Bothapi; Tlhabololo ya Mafaratlhatlha; Bosiamis, Thibelo ya Bosenyi le Tshireletso; Tirisanommogo ya Bosetšhaba, Kgwebisano le Tshireletso
2.1.11 Botlhokomedi jwa Ngatana: Tlhabololo ya Batho; Tshireletso ya Loago le Tlhabololo ya Setšhaba; Bobusi le Tsamaiso
2.1.12 Dikgokaganyo tsa Porofense le Selegae
2.1.13 Ditherisano le Bobegadikgang
2.1.14 Bophasalatsi le Boreki jwa Bobegadikgang
2.1.15 Boruni jwa ka fa Gare
2.2 TLHALOSO E E TSENELETSENG KA GA DITIRO TSA TSONE
2.2.1 LEPHATA: TIRAGATSO LE KABO
Lephata la Tiragatso le Kabo le gokaganya tlhamo le tiragatso ya Togamaano ya Ditlhaeletsano tsa Bosetšhaba.
Ditiro tsa lephata leno ke go:
• dira dipatlisiso tseo di sekasekang ka fao puso e ka sedimosetsang ditlhokwa tsa ditlhaeletsano tsa setšhaba
• sekaseka bobegadikgang jwa manaane a puso ka tiriso ya ditlhaeletsano
• abelana ka kaelo ya ditogamaano mo go sekasekeng le mo go tlharaloleng bobegadikgang jwa makwalo le jwa ileketeroniki mo go tlaleletseng mo ditlhaeletsanong tsa porofešenale tse di mo nakong tsa puso
• tlhagisa ditlhaeletsano tsa diphasalatso/dirala le diteng tsa tsone
• reka nako ya go bapatsa le/kgotsa sebaka se se tlhokagalang gore dikgoeletso tsa diphasalatso tsa puso di atlege
• tlhokomela katiso ya ditlhaeletsano le tlhabololo ya bokgoni mo batlhaeletsaning ba puso.
Lephata le, le na le dikgaolo tsa bokaedibogolo tse di latelang:
• Ditlhagiso le Dirala
• Pholisi le Bobatlisisi
• Bophasalatsi le Boabi
A Ditlhagiso le Dirala e samagane le dirala di le mmalwa tse di farologaneng tsa tlhaeletsano tseo di tlhamilweng le go tsamaisiwa ke GCIS). Dirala tseno ke bong jwa karolo ya maikano a rona a go sedimosa maAforika Borwa le batsayakarolo gotlhe ka ga dipholisi le dikgato tsa puso le ditšhono tse di tlhagelelang go tswa mo manaaneng ao go unngwela badudi, dikgwebo le badirisanimmogo ba bangwe.
B Pholisi le Bobatlisisi bo dira dipatlisiso tseo di sekasekang ka fao puso e ka sedimosetsang ditlhokwa tsa ditlhaeletsano tsa setšhaba le go sekaseka bobegadikgang jwa manaane a puso ka tiriso ya ditlhaeletsano.
C Bophasalatsi le Boabi bo netefatsa gore GCIS e na le ditogamaano tse di nonofileng tsa bophasalatsi le boabi mo diphasalatsong le diraleng tsotlhe tsa yone.
2.2.2 LEPHATA: BOGOKAGANYI JWA DIKAMANO TSA MEBUSO LE BOTSAMAISI JWA BATSAYAKAROLO
Lephata la Bogokaganyi jwa Dikamano tsa Mebuso le Botsamaisi jwa Batsayakarolo le abelana ka boeteledipele le dikeletso mo thulaganyong ya ditlhaeletsano tsa puso ya porofense le ya selegae. Mosola wa lone ke go natlafatsa thulaganyo ya ditlhaeletsano tsa puso le go tsenyatirisong ditlhaeletsano tse di tlhabololang ka go dirisa ditlhaeletsano tse di senang dikgoreletsi mo go diriseng botsalano le bodirisanimmogo jo bo tebileng jwa batsayakarolo; le go netefatsa gore setšhaba se sedimosetswa ka dipholisi le manaane a puso go tokafatsa matshelo a bone.
Ditiro tsa lephata leno ke go:
• abelana ka boeteledipele jwa ditogamaano mo ditlhaeletsanong tsa puso
• natlafatsa le go tsamaisa thulaganyo ka bophara ya ditlhaeletsano tsa puso gore e nonofe le go tsamaisiwa ka tshwanelo
• aga bodirisanimmogo le batsayakarolo ba ditogamaano mo go fitlheleleng ponelopele ya GCIS.
Lephata le, le na le dikgaolo tsa bokaedibogolo tse di latelang:
• Dikgokaganyo tsa Porofense le Selegae
• Ditherisano le Bobegadikgang
• Botlhokomedi jwa Ngatana: Ngatana ya Lekala la Ikonomi le Bothapi; Tlhabololo ya Mafaratlhatlha; Bosiamis, Thibelo ya Bosenyi le Tshireletso; Tirisanommogo ya Bosetšhaba, Kgwebisano le Tshireletso
• Botlhokomedi jwa Ngatana: Ngatana ya Tlhabololo ya Batho; Tshireletso ya Loago le Tlhabololo ya Setšhaba; Bobusi le Tsamaiso.
A Dikgokaganyo tsa Porofense le Selegae (P&LL) di abelana ka boeteledipele jwa ditogamaano mo go golaganyeng ditlhaeletsano tsa puso ya bosetšhaba ka manaane a ditlhaeletsano tsa diporofense. Kgaolo ya Bokaedibogolo e e tlhokometse dikantoro tsa diporofense di le robongwe go akaretsa le ya kgaolo ya bokaedibogolo e e leng kwa kantorong ya bosetšaba.
B Ditherisano le Bobegadikgang di etelelapele le go tsamaisa dikgolaganyo le ditlhaeletsano magareng ga puso le bobegadikgang. Se se botlhokwa mo maikarabelong a bone ke go tsweletsa le go fatlhosa bobegadikgang mo go tlhaloganyeng maikaelelo a puso mo go rotloetseng tikologo e e rotloetsang baagi ba ba matlhagatlhaga e bile ba tsaya karolo, bao ba nang le tshedimosetso ka botlalo, kitso, thutego ka polotiki e bile ba itshepa mo go tsenyeng ditshwanelo tsa bone mo kabong ya ditirelo tse di matshwanedi.
C Botlhokomedi jwa Ngatana: Lekala la Ikonomi le Bothapi; Tlhabololo ya Mafaratlhatlha; Bosiamis, Thibelo ya Bosenyi le Tshireletso; Tirisanommogo ya Bosetšhaba, Kgwebisano le Tshireletso bo abela lefapha ka dikeletso le tshegetso ya ditogamaano tsa ditlhaeletsano tsa ngatana. Bo kgontsha tlhagiso ya maano a ditlhaeletsano ao a tswang kwa Kabineteng. Ngatana e e abelana gape le ka serala sa tlhamo ya maano e e kopanetsweng le go tswengwa tirisong ka kopanelo ga manaane a puso ke batlhaeletsani.
D Botlhokomedi jwa Ngatana: Tlhabololo ya Batho; Tshireletso ya Loago le Tlhabololo ya Setšhaba; Bobusi le Tsamaiso bo abela lefapha ka dikeletso le tshegetso ya ditogamaano tsa ditlhaeletsano tsa ngatana. Bo kgontsha tlhagiso ya maano a ditlhaeletsano ao a tswang kwa Kabineteng. Ngatana e e abelana gape le ka serala sa tlhamo ya maano e e kopanetsweng le go tswengwa tirisong ka kopanelo ga manaane a puso ke batlhaeletsani.
2.2.3 LEPHATA: DITIRELO TSA TSHWARAGANELO
Lephata la Ditirelo tsa Tshwaraganelo le tsamaisa ditirelo tsa tshegetso tse di abelwang botsamaisi jwa maleba.
Lephata le, le na le dikgaolo tsa bokaedibogolo tse di latelang:
• Ditirelo tsa Matlole, tsa Thulaganyo ya Taolo ya Tlamelo ya Ditirelo go akaretsa le tsa Tlaleletso
• Botsamaisi jwa Badiredi
• Botsamaisi jwa Tshedimosetso le Thekenoloji
• Botsamaisi jwa Dithoto le Dikago
• Kantoro ya Ditogamaano le Botsamaisi jwa Manaane
• Bokatise le Tlhabololo.
A Ditirelo tsa Matlole, tsa Thulaganyo ya Taolo ya Tlamelo ya Ditirelo go akaretsa le tsa Tlaleletso bo abelana ka boeteledipele jwa ditogamaano mo tsamaisong ya matlole le ya botsamaisi jwa tlamelo ya taolo ya dithoto.
B Botsamaisi jwa Badiredi bo abelana ka boeteledipele jwa ditogamaano mo go tsenyeng tirisong ditogamaano tsa lefapha tsa botsamaisi jwa badiredi.
C Botsamaisi jwa Tshedimosetso le Thekenoloji bo abelana ka dikaelo tsa ditogamaano tseo di tsamaisanang le botsamaisi jwa tshedimosetso le thekenoloji mo GCIS.
D Botsamaisi jwa Dithoto le Dikago bo samagane le go sekegela GCIS dikantoro.
E Kantoro ya Ditogamaano le Botsamaisi jwa Manaane e abela lefapha ka ditirelo tsa botsamaisi jwa ditogamaano go ya ka Molao wa Tsamaiso ya Matlole a Bosetšhaba (PFMA) le ka melao e mengwe gape e e matshwanedi. E samagane gape le go abelana ka ditirelo tsa botsamaisi jwa porojeke jo bo maleba mo go oketseng tirelo ya tlamelo ya maikarabelo a GCIS.
F Bokatise le Tlhabololo bo tlhaola ditlhokwa tsa katiso le tlhabololo ya batlhaeletsani ba puso go ya ka togamaano ya ditlhaeletsano tsa bosetšhaba, dipholisi tsa puso go akaretsa le dipeelo tsotlhe tsa ditlhaeletsano tsa puso. Bokaedibogolo jo gape bo tlhabolola bokgoni ka fa gare go akaretsa le boitekanelo jwa badiredi, tekatekano ya bong, botsamais jwa bao ba sa itekanelang sentle le manaane a bašwa.
2.2.4 LEPHATA: SETHEO SA DITIRELO TSA DITLHAELETSANO
Lephata la Setheo sa Ditirelo tsa Ditlhaeletsano le abelana ka setheo se se maleba le go nna mosola sa go ngokela le go phasalatsa seo se tlhokometseng phitlhelelo le theko ya ditirelo tse di nopotsweng tsa ditlhaeletsano tsa puso.
A Bophasalatsi le Boreki jwa Bobegadikgang bo abelana ka ditirelo tsa boreki jo bo tiisitsweng jwa bobegadikgang le bophasalatsi jwa tlhagiso ya bobegadikgang ya puso yotlhe ya bosetšhaba, mo go netefatseng gore ditlhaeletsano tsa manaane a puso di tsamaisiwa ka tshwanelo, di a diragatsa le go se nne tlhwatlhwa e e kwa godimo.
2.2.5 BOKAEDIBOGOLO: BORUNI JWA KA FA GARE
A Boruni jwa ka fa Gare ke tirelo ya dipeelo tsa ditherisano le netefaletso e e ikemetseng ka bonosi e e diretsweng go oketsa boleng le go tlhabolola ditirelo tsa GCIS.
Bo diretswe go tokafatsa taolo ya ditshenyegelo, taolo le tsamaiso ya bobusi.
2.3 Sebopego sa tsamaiso sa GCIS
3. Dintlha tsa kgolagano tsa Motlhankedi wa Tshedimosetso
CEO ke Motlhankedi wa Tshedimosetso go ya ka PAIA ya 2000. GCIS e na le Motlatsa Motlhankedi wa Tshedimosetso a le mongwe:
Motlhankedi wa Tshedimosetso: Ms Phumla Williams
Aterese ya poso:
Private Bag X745
PRETORIA
0001
Aterese ya mmila:
1035 Francis Baard Street
Tshedimosetso House
Hatfield
PRETORIA
0028
Imeili: phumla@gcis.gov.za
Mogala: 012 473-0236
Fekese: 012 325-3020
Selefounu: 083 501 0139
Motlatsa Motlhankedi wa Tshedimosetso: Mr Keitumetse Semakane
Mogala: 012 473–0128
Fekese: 012 326–7447
Selefounu: 079 696 1826
Imeili: keitu@gcis.gov.za
4. KAEDI YA KHOMIŠENE YA DITSHWANELO TSA BOTHO YA AFORIKA BORWA (SAHRC) MALEBANA LE GO DIRISA PAIA YA 2000 [KAROLO BO 14 (1) (C)]
SAHRC (e e kailweng fano e le “khomišene”), go ya ka Karolo ya bo 10 ya PAIA ya 2000, e tla rulaganya kaedi malebana le tiriso ya Molao o. Kaedi eo e tla bonwa kwa Khomišeneng. Dingongorego dingwe le dingwe tse di amanang le bukana di tshwanetse go romelwa kwa go Khomišene go:
SAHRC
Private Bag X2700
Houghton
2041
Mogala: 011 877 3600
Fekese: 011 403 0625
imeili: PAIA@sahrc.org.za
Webesaete: www.sahrc.org.za
5.Tlhaloso ya dikarolo tseo GCIS e tshotseng direkoto mo go tsona - Karolo 14 (1) (D)
5.1 Malebana le go nolofatsa kopo go ya ka Molao, dikarolo tseo GCIS e tshotseng direkoto mo go tsone le dithulaganyo tsa direkoto tse di tshotsweng mo karolong nngwe le nngwe ke tse di latelang:
A Ditlhagiso le Dirala
a) dipegelo
b) dimakasine
c) tshedimosetso e e leng teng mo webesaeteng ya GCIS, webesaete ya tshedimosetso ya Puso, webesaete ya Vuk’uzenzele le webesaete ya Ditirelo tsa puso
d) ditokomane tsa molakaedi le tsa pholisi
e) South Africa Yearbook le Pocket Guide to South Africa.
B Bophasalatsi le Boabi
a) dipegelo
b) bukanakitsiso ya Bophasalatsi.
C Pholisi le Bobatlisisi
a) dipegelo le dikanegelo
b) ditlhaloso le ditshitshinyo tsa pegelo
c) disete tsa tlhaeletsano, dipegelo le ditlhagiso
d) setheo sa Tlhabololo le Pharologano ya Bobegadikgang (MDDA) Molao, 2002 (Molao wa 14 wa 2002)
e) dikaedi tsa tshedimosetso (Kaedi ya Puso ya Aforika Borwa, Kaedi ya Dikgolagano, Kaedi ya Bobegadikgang le diphorofaele)
f) dipegelo tsa phitlhelego ya bobegadikgang jwa boditšhabatšhaba le selegae
g) dikwalo tsa diathekele ka botlalo tsa bobegadikgang jwa boditšhabatšhaba le selega
h) diteng tsa tlhaeletsano le melaetsa megolo.
D Ditirelo tsa Matlole, tsa Thulaganyo ya Taolo ya Tlamelo ya Ditirelo go akaretsa le tsa Tlaleletso
a) sefalanatshedimoso sa baabelani ba ditirelo
b) direkoto le dikanego tsa matlole
c) dipholisi le Dithulaganyo
d) dipegelo.
E Botsamaisi jwa Badiredi
a) dipholisi, dithulaganyo le dibukanakaedi
b) lokwalo lwa dikgang tsa ka fa gare
c) ditogamaano tsa botsamais jwa badiredi
d) lenaane la dintlha tsa kgolagano tsa batlhankedi ba tshedimosetso mo pusong.
F Botsamaisi jwa Tshedimosetso le Thekenoloji
a) ditokomane tsa molakaedi le tsa pholisi
b) Dibukanakaedi
c) dipegelo.
G Botsamaisi jwa Dithoto le Dikago
a) dipegelo.
H Kantoro ya Ditogamaano le Botsamaisi jwa Manaane
a) ditokomane tsa diporojeke
b) dipegelo
c) bukanakaedi ya botsamaisi jwa diporojeke
d) Lenaane la Tlhaeletsano ya Puso
e) ditokomane tsa ditogamaano.
I Bokatise le Tlhabololo
a) dipegelo
b) togamaano ya tlhabololo ya botsamaisi jwa badiredi.
J Botlhokomedi jwa Ngatana
a) ditogamaano tsa ditlhaeletsano
b) melaetsa e e botlhokwa.
K Dikgokaganyo tsa Porofense le Selegae
a) dipegelo
b) ditogamaano tsa Ditirelo tsa Tikwatikwe ya Thusong
c) ditogamaano le didirisiwa tsa tlhabololo ya ditlhaeletsano
d) didirisiwa tsa botsweletsi le bophasalatsi
e) Bukana ya Batlhaeletsani ba Puso
f) sefalanatshedimosetso sa Batlhaeletsani
g) ditogamaano tsa tlhaeletsano.
L Ditherisano le Bobegadikgang
a) lokwalodikgang
b) ditogamaano tsa tlhaeletsano
c) ditogamaano tsa bobegadikgang
d) sefalanatshedimosetso sa bobegadikgang.
M Bophasalatsi le Boreki jwa Bobegadikgang
a) Diphasalatso (tse di gatisiwang)
b) Dipapatso tsa Kgaso le manaane
c) Ditiro tsa Bophasalatsi le Boabi
d) dipegelo Boreki jwa Bobegadikgang
e) dipegelo
f) Ditshwantsho tsa senepe le tsa bidio.
N Boruni jwa ka fa Gare
a) dipegelo.
5.2 Direkoto tse ka tlhamalalo di leng teng
Tshedimosetso e e leng teng mo webesaeteng ya GCIS, e leng www.gcis.gov.za e ribololwa foo ka boithaopo. Tse dingwe tsa diphasalatso le didirisiwa tsa tshedimosetso tseo di ribololwang ka boithaopo di akaretsa:
• pegelo
• dibukana
• makwalodikgang
• didirisiwa tsa Bophasalatsi
• diphousetara
• diphamfolete
• dipampitshana tsa diphasalatso
• diathikele tsa dikgang mo www.info.gov.za
• diathikele tsa dikgang mo www.thusong.gov.za
• diathikele tsa dikgang mo www.sanews.gov.za
6 Tsamaiso ya kopo
a. Go rebola kgotsa go iletsa kopo:
Mokopi o tshwanetswe ke go neelwa tetla ya go bona rekoto ya setheo sa setšhaba fa:
• mokopi a tlhomama le ditlhokwa tsotlhe tsa tsamaiso tse di mo Molaong tseo di tsamaisanang le kopo ya go ka fitlhelela rekoto eo.
• phitlhelelo ya rekoto eo e sa iletswa ka gotlhelele go ya ka dikgato tsa kiletso jaaka go tlhalositswe mo Molaong
b. Rekoto e ka fitlhelelwa jang
• Mokopi o tshwanetse go dirisa foromo (Foromo ya A) eo e neng e phasaladitswe mo Kaseteng ya Puso (Tsiboso ya Puso ya R187 ka la 15 Tlhakole 2002).
• Mokopi o tshwanetse gape go tlhagisa fa e le gore le ene o tlhoka kgatiso ya gagwe ya rekoto eo, kgotsa o batla fela go bona rekoto eo kwa dikantorong tsa GCIS. Tsela e nngwe gape ke gore, fa e le gore rekoto eo ga e mo mofuteng wa tokomane e e gatisiwang mo letlakaleng, fa go kgonagala, o tla e bona mo mofuteng o o kopilweng.
• Fa mokopi a kopa phitlhelelo ka mofuta o sele (Sekao. Kgatisokhophi ya tsebe, Kgatisokhophi ya ileketeroniki jalojalo.), o tshwanetse go neelwa phitlhelelo ka mofuta oo. Seno se tla diriwa fa fela e le gore se ka se tlhole kgoreletsego e e sa tlhokagaleng mo tsamaisong ya setheo sa setšhaba seo se amegang, kgotsa ka senyakaka rekoto kgotsa go ka gatakaka tetla ya bophasalatsi eo e seng ya puso. Fa e le gore, ka ntlha ya mabaka a a utlwagalang, ga go kgonagale gore phitlhelelo e rebolwe ka sebopego se se kopilweng, mme e ka rebolwa ka sebopego se sengwe, go tshwanetse ga balelwa tefiso go ya ka sebopego se mokopi a se kopileng kwa tshimologong.
• Mo godimo ga karabo e e kwadiwang ya kopo ya rekoto, fa e le gore mokopi o lakatsa go ka itsisewe ka tshweetso ka tsela nngwe le nngwe, sekao, ka mogala, seno se tshwanetse go tlhagisiwa.
• Fa e le gore mokopi o kopa tshedimosetso mo boemong jwa motho yo mongwe, mokopi o tshwanetse go tlhagisa seemo seo a dirang kopo ka sone.
• Fa e le gore mokopi ga a kgone go buisa kgotsa go kwala, kgotsa a sa itekanela, kopo a ka e dira ka molomo. Motlhankedi wa Tshedimosetso o tla tshwanelwa ke go tlaletsa mokopi yo a ntseng jalo foromo mme a mo neele le khophi ya foromo e e tladitsweng.
c. Madi a a duelelwang kopo le kitsiso ya ditshweetso malebana le phitlhelelo
• Mokopi yo a tlhokang phitlhelelo ya rekoto eo e nang le tshedimosetso ka ga dintlha tsa botshelo jwa gagwe ga go tlhokege gore a duelele tuelo ya kopo. Mme bakopi ba ba kopang tsa methale e mengwe bona ba tshwanetse go duela tuelo ya kopo ya R35.
• Motlhankedi wa Tshedimosetso o tshwanetse go tsibosa mokopi (fa e se kopo ya gagwe) ka kitsiso, e e tlhokang mokopi go duela tuelo ya kopo e e rebotsweng (fa e le teng) le dipositi (fa e le teng) pele go ka tswelwa pele ka go fetisa kopo.
• Mokopi a ka ikuela ka fa setheong, fa go le matshwanedi, kgotsa a dira kopo kwa kgotlatshekelo e e kgatlhanong le tuediso kgotsa tuelo ya madi.
• Morago ga gore Motlhankedi wa Tshedimosetso a tsee tshweetso ka mabapi le kopo eo, mokopi o tshwanetse go itsisewe ka tshweetse e e tserweng mabapi le seo go ya ka tsela eo a ikopetseng go itsisewe ka yone.
• Fa kopo e atlenegisitswe, go na gape le tuelo ya phitlhelelo eo e tshwanetsweng ke go duelwa eo e tla dirisiwang mo go tlhagiseng le mo go batleng le mo go baakanyeng, mo nakong nngwe le nngwe e e tlhokegang e e fetang diura tse di beilweng tsa go batla le go baakanya rekoto e e tshwanetseng go rebolwa.
• Phitlhelelo ya rekoto e tla sekegiwa go fitlha dituelo tsotlhe tse di tlhagisitsweng di duelelwa.
7. Ditharabololo tse di leng teng go ya ka melao kgotsa go retelelwa ke go tsaya dikgato
Ditsela tse di latelang di ka dirisiwa ke batho mo go begeng kgotsa mo go rarabololeng ditatofatso tsa go tlhoka tolamo, tse di sa amogelesegeng kgotsa maitsholo a a seng mo molaong a puso kgotsa go tlhokomologwa ke GCIS kgotsa ke yo mongwe wa badiredi ba yone:
a. Ditsamaiso tsa go bega kgotsa go rarabolola
• Ditharabololo go ya ka melao kgotsa go retelelwa go tsaya dikgato go ya ka PAIA, 2000: Bothati jwa boikuelo jwa ka fa gare go ya ka Mola o ke Tona. Morago ga go dirisa ditharabololo tsa boikuelo jwa ka fa gare, kopo e ka isiwa kwa kgotlatshekelo (Karolo ya bo 78 – 82).
• Modiredipuso a ka tsenya ngongora gore e batlisisiwe ke Kantoro ya khomišene ya Tirelo ya Puso tebang le kgato ya semmuso kgotsa tlhokomologo ya yone (Karolo ya bo 35 ya Molao wa Tirelo ya Puso [Molao wa bo 103 wa 1994]).
• Motho a ka dirisa ditharabololo tsa ditiro tebang le kgato ya semmuso kgotsa tlhokomologo ya sebopego sa ditiro, e leng dikgotlhang tsa ditshwanelo (Molao wa Tirelo ya Puso wa 1994 le Molao wa Kamano ya Ditiro wa 1995 [Molao wa bo 23 wa 1994]).
• Motho a ka tsenya ngongora kwa motlhatlhobing wa ditiro tebang le ditatofatso tsa dikgatakako tsa Molao wa Maemo a Motheo a Bothapi wa 1997 (Molao wa bo 75 wa 1997) Karolo ya bo 78(1)(a), kgotsa Molao wa Bothapi ka Tekatekanowa 1998 (Molao wa bo 55 wa 1998) Karolo ya bo 38(e)
• Motho a ka tsenya ngongora kwa Kantorong ya Mosireletsi wa Setšhaba tebang le kgato ya semmuso e go belaelwang e se mo molaong kgotsa e sa amogelesega kgotsa e tlhokomologo (Molaotheo le Molao wa Mosireletsi wa Setšhaba wa 1994 [Molao wa bo 23 wa 1994]).
• Motho a ka tsenya ngongora kwa SAHRC tebang le kgato ya semmuso kgotsa tlhokomologo eo go belaelwang e le tlhodi ya dikgatakako kgotsa matshosetsi a tshwanelo e e rileng e e botlhokwa (Molao wa Komišene ya Ditshwanelo tsa Botho wa 1994 (Molao wa bo 54 wa 1994).
• Mo go sireletseng kgatlhanong le kgatelelo ka ntlha ya go ribolola maitsholo a seng mo molaong kgotsa a a sa dumeletsegang a mothapi kgotsa a modirimmogo ka ene, motho yo a amegang mo go seno a ka latela tsamaiso ya tshenolo mo Molaong wa Tshireletso ya Tshenolo wa 2000 (Molao wa bo 26 wa 2000).
• Motho a ka dirisa ditharabololo tse dingwe tsa semolao tse di jaaka setheo sa tolamo ya go sekaseka bosiamisi jwa kgato ya tsamaiso go ya ka Molao wa Tlhatloso ya Bosiamisi jwa Tsamaiso wa 200 (Molao wa bo 3 wa 2000).
b. Ditharabololo tse dingwe tsa tshegetso
• Motho a ka ikopela go itse mabaka tebang le ditiro tsa tsamaiso go ya ka Molao wa Tlhatloso ya Bosiamisi jwa Tsamaiso wa 2000 (Karolo ya bo 5).
• Motho a ka ikopela go bona direkoto tsa lefapha la puso kgotsa tsa setheo se se rileng sa setšhaba go ya ka PAIA ya 2000 (Karolo ya bo 11).
c. Maikarabelo a go bogela
• Modiredipuso, fa a tsweletse go dira tiro ya gagwe ya semmuso, go ya ka Molao wa Maitsholo o tshwanetse go begela bothati jo bo maleba ka ga, boferefere, bobodu, bothapi ka losika le botsalano, tsamaiso e e sokameng le ka ga dikgato dingwe le dingwe tseo di tlholang tlolomolao kgotsa tseo di kgobelelang kungwelo ya setšhaba. Modiredi yo a retelelwang ke go obamela seno o tla pegwa molato wa maitsholo a a sa letlelesegang. (Molawana B.3 le C.4.10 wa Kgaolo ya bo 2 ya Melawana ya Tirelo ya Setšhaba ya 2001).
• Maikarabelo a mothapi le modiredi mongwe le mongwe a go senola ditiro tsa bosenyi le tse dingwe le tse dingwe tse di seng mo molaong kwa tirong le one a totobatsa Molao wa Ditshenolo tse di Sireleditsweng wa 2000 (Pulamadibogo).
8. Diforomo tse di kailweng malebana le phitlhelelo ya rekoto ya setheo sa setshaba
MAMETLELELO YA B YA KITSISO YA BO 187 MO KASETENG YA PUSO YA LA BO 15 TLHAKOLE 2002
FOROMO YA A
KOPO YA GO BONA PHITLHELELO YA REKOTO YA SETHEO SA SETHABA
Karolo ya bo 18(1) ya PAIA, 2000
[Molawana wa bo 2]
A. Dintlha tsa setheo sa setšhaba
Motlhankedi wa Tshedimosetso/Motlatsa Motlhankedi wa Tshedimosetso:
B. Dintlha tsa motho yo a kopang tetla ya go bona rekoto
Maina ka botlalo le sefane:
Nomoro ya boitshupo:
Aterese ya poso:
Nomoro ya fekese:
Nomoro ya mogala:
Aterese ya imeile:
Maemo a kopo e diriwang ka one, fa e diriwa mo logatong la motho yo mongwe:
C. Dintlha tsa motho yo kopo e diriwang mo logatong lwa gagwe
Maina ka botlalo le sefane:
Nomoro ya lokwaloitshupo:
D. Dintlha tsa rekoto
1. Tlhaloso ya rekoto kgotsa karolo e e rileng ya yone:
2. Nomorotshupetso, fa e le teng:
3. Dintlha tse dingwe gape tsa rekoto:
E. Dituelo
Lebaka la go amege mo go dueleleng dituelo:
F. Foromo ya phitlhelelo ya rekoto
Fa e le gore go bogole jo bo go thibelang go buisa, go bogela kgotsa go utlwelela rekoto ka mofuta yo phitlhelelo e neetsweng ka one go ya ka 1 go fitlha mo 4 jaaka go tlhalositswe fa tlase, tlhalosa bogole jwa gago le go tlhagisa gore ke mofuta ofe yo rekoto e tlhokagalang ka one.
G. Kitsiso ya tshweetso tebang le kopo ya phitlhelelo
O ka rata go itsisewe jang ka ga tshweetso tebang le kopo ya gago ya go bona rekoto?
E Saenilwe ka (letlha)
TSHAENO YA MOKOPI/MOTHO YOO GO DIRIWANG KOPO MO BOEMONG JWA GAGWE
Bukanakaedi e, e saenetswe le go atlenegisiwa ke Motlatsa Motlhankedi wa Tshedimosetso wa GCIS, Rre Keitumetse Semakane.
___________________________________
Motlatsa Motlhankedi wa Tshedimosetso: GCIS
Rre Keitumetse S. Semakane
LETLHA:


text:
Diabolo o Nna Kae?
Karabo ya Baebele
E re ka Diabolo e le sebopiwa sa moya, o nna mo lefelong la moya le le sa bonaleng. Le fa go ntse jalo, ga a nne kwa diheleng kwa a bogisang batho ba ba boikepo gone, jaaka go bontshitswe mo setshwantshong se se mo setlhogong seno.
“Ntwa kwa legodimong”
Ka nako nngwe, Satane Diabolo o ne a kgona go tsena ka kgololesego kwa lefelong la semoya go akaretsa fa pele ga Modimo le baengele ba ba ikanyegang. (Jobe 1:6) Mme Baebele e ne ya bolelela pele gore go ne go tla nna le “ntwa kwa legodimong” e e neng e tla felela ka gore Satane a lelekwe kwa legodimong mme a ‘digelwe mo lefatsheng.’ (Tshenolo 12:7-9, Tswana Central) Tatelano ya ditiragalo tsa Baebele le ditiragalo tsa lefatshe di tlhomamisa gore ntwa eno e setse e lolwe kwa legodimong. Gone jaanong Diabolo o mo lefatsheng.
A seno se raya gore Diabolo o nna mo lefelong lengwe mo lefatsheng? Ka sekai, motse wa bogologolo wa Peregamo o tlhalosiwa o le “kwa setulo sa bogosi sa ga Satane se leng gone” le “kwa Satane a nnang gone.” (Tshenolo 2:13) Mme gone, dipolelwana tseno di ka tswa di kaya tsela e kobamelo ya ga Satane e neng e aname ka gone mo motseng oo. Baebele ya re Diabolo o busa “magosi otlhe a lefatshe le le nang le banni,” ka jalo ga a nne mo lefelong lengwe le le rileng mo lefatsheng mme o mo lefatsheng lotlhe.—Luke 4:5, 6.


text:
Motsana wa Moreomabele
Template:Orphan
Moreomabele ke motse o o mo kgaolong ya legare mo Botswana. O dikhilomethara tse di masome a bosupa le botlhano mo bokoni jwa motse wa Palapye, go bapisa tsela e e tswang motseng wa Palapye go ya toropong ya Francistown, gape o nale sekolo se se potana. Mo palo batho ya ngwaga wa 2001 dipalo tsa motse wa Moreomabele dipalo tsa batho di ne dile makgolo a mane,masome a bosupa leboferabobedi.
Moreomabele ke motse o o mo kgaolong ya legare mo Botswana. O dikhilomethara tse di masome a bosupa le botlhano mo bokoni jwa motse wa Palapye, go bapisa tsela e e tswang motseng wa Palapye go ya toropong ya Francistown, gape o nale sekolo se se potana. Mo palo batho ya ngwaga wa 2001 dipalo tsa motse wa Moreomabele dipalo tsa batho di ne dile makgolo a mane,masome a bosupa leboferabobedi.
This is an excerpt from the article Motsana wa Moreomabele from the Wikipedia free encyclopedia. A list of authors is available at Wikipedia.
Other languages


text:
Pelonomi Venson-Moitoi
Pelonomi Venson-Moitoi ke Motswana mokwaladikgang gape le lepolotiki le le emetseng phuthego ya Botswana Democratic Party. O ne a tlhophiwa go ya lekgotleng le legolo le le dirang melao ka ngwaga wa 1999 e le mongwe wa leloko le le kgetlhegileng go tlhophiwa gape a tlhophiwa mo ditlhophong tsa ngwaga wa 2004. Venson-Moitoi e ne e le tona wa mebereko , dipagamo le ditlhaeletsanyo go tsweng ka ngwaga wa 2001 go ya kwa go wa 2002 gape le tona wa dipapadi, madirelo, diphologolo le Bojanala go tsweng ka ngwaga wa 2002 go ya kwa go 2004. O ne a tlhomiwa go nna tona wa ditlhaeletsanyo le maranyane kwa khudutlhamageng ka ngwaga wa 2004. Mo khudutlhamageng ya ngwaga wa 2009, Venson-Moitoi o ne a tlhomiwa go nna tona wa ditlhaeletsanyo,maranyane le kakanyo.O ne a tla ka metlhale ya go tlhabolola itsholelo ya lefatshe ka tiriso ya Maranyane a ICT.Ebile o ne a akaretsa tiriso ya maranyane mo dithung tsa baithuto,mo e le nngwe tsela ya go tlhabolola maduo a bone.
Mme Venson o direla kwa lephateng la thuto e le tona wa lone.O ikemiseditse go thusa baithuti le barutabana ka tsotlhe dithuso tse ba ka di tlhokang.Pelononi Venson-Moitoi o ne a tswa ka leano la go thusa baithuti ba dikolo tsa ithutelo tiro ka go ba duelela madi gore ba tsene dikolo kwa mafatsheng a sele,se e le tsele ya gore ba atswe maranyane le kitso tsa mafatshe a sele mme e re morago ba bowa ba kgone go tla go thusa lefatshe mo go tlhabologeng.
Mme Venson o direla kwa lephateng la thuto e le tona wa lone.O ikemiseditse go thusa baithuti le barutabana ka tsotlhe dithuso tse ba ka di tlhokang.Pelononi Venson-Moitoi o ne a tswa ka leano la go thusa baithuti ba dikolo tsa ithutelo tiro ka go ba duelela madi gore ba tsene dikolo kwa mafatsheng a sele,se e le tsele ya gore ba atswe maranyane le kitso tsa mafatshe a sele mme e re morago ba bowa ba kgone go tla go thusa lefatshe mo go tlhabologeng.
This is an excerpt from the article Pelonomi Venson-Moitoi from the Wikipedia free encyclopedia. A list of authors is available at Wikipedia.
Other languages


text:
Ke Direng fa ke Jewa ke Bodutu?
Se o ka se dirang
1. Akanya thata ka dilo tse o kgonang go di dira. (2 Bakorintha 11:6) Le fa gone go le molemo go itse makoa a gago, gape go na le dilo tse dintsi tse o di kgonang. Go lemoga bokgoni jwa gago go tla dira gore o kgone go itshepa mme o tlogele go itseela kwa tlase o bo o fenya bodutu. Ipotse jaana, ‘Dilo tse ke di kgonang ke dife?’ Akanya ka dingwe tsa ditalenta kgotsa dinonofo tse di molemo tse o nang le tsone.
2. Bontsha ba bangwe gore o ba kgatlhegela go tswa pelong. Simolola ka go bontsha batho ba se kae fela gore o a ba kgatlhegela. Mosha mongwe yo o bidiwang Jorge a re: “
Go botsa fela ba bangwe gore ba ntse ba tswelela jang kana go ba botsa ka tiro ya bone go go thusa go ba itse botoka.”
Ntlha e e ka thusang: O se ka wa tsalana fela le dithaka tsa gago. Bangwe ba ditsala tse di neng di atamalane thata tse go kwadilweng ka tsone mo Baebeleng e ne e le batho ba ba neng ba sa lekane gotlhelele, jaaka Ruthe le Naomi, Dafide le Jonathane le Timotheo le Paulo. (Ruthe 1:16, 17; 1 Samuele 18:1; 1 Bakorintha 4:17) Gakologelwa gape gore motlotlo ke wa batho ba babedi, ga go bue motho a le mongwe fela. Batho ba itumelela go tlotla le batho ba ba ba reetsang. Ka jalo, fa e le gore o ditlhong, gakologelwa—ga o tlhoke go nna wena fela o buang mo motlotlong!
3. “
Utlwela ba bangwe botlhoko.” (1 Petere 3:8) Tota le fa o sa dumalane le tsela e mongwe a lebang dilo ka yone, nna pelotelele mme o mo letle gore a bue. Tlhoma mogopolo mo dilong tse lo dumalanang ka tsone. Fa o akanya gore o tshwanetse go tlhalosa gore ga o dumalane le kgang nngwe, dira jalo ka moya wa bonolo le go akanyetsa maikutlo a yo mongwe.
Ntlha e e ka thusang: Bua le ba bangwe ka tsela e o ka ratang batho ba bua le wena ka yone. Go nna manganga go sa tlhokege le go rumolana, go tlhapatsa le go kgala ba bangwe ka go itira botoka go dira fela gore ba se ka ba atamalana le wena. Ba ka go rata thata fa o dira gore ‘
puo ya gago ka metlha e nne ya bopelontle.’—Bakolosa 4:6.


text:
A lo Dumela Gore Dilo Tsotlhe di Bopilwe ka Malatsi a le Marataro a Diura di le 24?
Nnyaa. Basupi ba ga Jehofa ba a dumela gore Modimo o bopile dilo tsotlhe. Mme gone ga re dumele kgopolo ya gore dilo tsotlhe di bopilwe ka malatsi a le marataro a diura di le 24. Ka ntlha yang? Ka gonne kgopolo eo ga e dumalane le Baebele. Akanya ka dikai tse pedi tse di latelang:
Boleele jwa malatsi a le marataro a popo. Batho bangwe ba dumela kgopolo ya gore dilo tsotlhe di bopilwe ka malatsi a le marataro a diura di le 24. Mme mo Baebeleng, lefoko “letsatsi” le ka kaya lobaka lo loleele lwa nako.—Genesise 2:4; Pesalema 90:4.
Lobaka lo lefatshe le nnileng teng ka lone. Batho ba ba dumelang kgopolo ya gore dilo tsotlhe di bopilwe ka malatsi a le marataro a diura di le 24, ba ruta gore lefatshe le na le dingwaga di le dikete di le mmalwa fela le le teng. Mme go ya ka Baebele, lefatshe le lobopo di ne di ntse di le teng pele ga malatsi a marataro a popo a simologa. (Genesise 1:1) Seno se dira gore Basupi ba ga Jehofa ba se ka ba ganetsana le dipatlisiso tse di utlwalang tsa saense tsa gore lefatshe le ka tswa le na le dibilione tsa dingwaga le ntse le le teng.
Le fa gone Basupi ba ga Jehofa ba dumela gore dilo di bopilwe, ga ba ganetse saense. Re dumela gore saense le Baebele di a dumalana.